Հավելված

**ՀՀ կառավարության 2021 թվականի**  
 **-ի N -Ն որոշման**

**ԸՆԹԱՑԱԿԱՐԳ**

**ՊԵՏՈՒԹՅՈՒՆ-ՄԱՍՆԱՎՈՐ ԳՈՐԾԸՆԿԵՐՈՒԹՅԱՆ**

## ****ԸՆԴՀԱՆՈՒՐ ԴՐՈՒՅԹՆԵՐ****

1. Սույն ընթացակարգը սահմանում է «Պետություն-մասնավոր գործընկերության մասին» Հայաստանի Հանրապետության օրենքի (այսուհետ` օրենք) 2-րդ հոդվածի 1-ին մասի 14-րդ կետով սահմանված ՊՄԳ ծրագրերի իրականացման նկատմամբ կիրառելի ընթացակարգերը և կանոնները (այսուհետ՝ ՊՄԳ ընթացակարգ)։
2. ՊՄԳ ընթացակարգի նպատակը ՊՄԳ ծրագրերի արդյունավետ վերհանումը, պատրաստումն ու իրականացումն է, այդ թվում՝ մասնավոր գործընկերոջ արդյունավետ ընտրությունը:
3. ՊՄԳ ձևաչափով իրականացման համար գնահատվող ծրագրի դրամական հոսքերի զուտ ներկա արժեքի հաշվարկման ընթացքում օգտագործվող դիսկոնտավորման դրույքը կազմում է 11 (տասնմեկ) տոկոս: Լիազոր մարմինը և ՊՄԳ ստորաբաժանումը պարտավոր են պարբերաբար վերլուծել և անհրաժեշտության դեպքում առաջարկել սույն կետով նախատեսված դիսկոնտավորման դրույքի փոփոխություն։
4. Սոցիալական ոլորտի (առողջապահական և կրթական), ինչպես նաև տարածքային համաչափ զարգացումը թիրախավորող ծրագրերի տնտեսական շահութաբերության ներքին դրույքի նվազագույն շեմը 6 (վեց) տոկոս է, իսկ մնացած բոլոր ծրագրերի համար՝ 9 (ինը) տոկոս:
5. ՊՄԳ քաղաքականություն մշակող մարմնի ներքին իրավական ակտերով կարող են սահմանվել ՊՄԳ ծրագրերի մշակման և իրականացման գործընթացների նկատմամբ կիրառելի խորհրդատվական բնույթի ուղեցույցներ (այսուհետ` ուղեցույցներ)։
6. Սույն ընթացակարգի իմաստով` ներքոհիշյալ հասկացություններն ունեն հետևյալ նշանակությունը`
7. ՊՄԳ ծրագրի նախագիծ (Draft PPP Project)՝ հնարավոր ՊՄԳ ծրագրի համապարփակ վերլուծություն, որի բովանդակության վերաբերյալ պահանջները նախատեսված են սույն ընթացակարգի 39-րդ կետով
8. ՊՄԳ ծրագրերի տվյալների բազա (PPP Database)՝ ընթացիկ ՊՄԳ ծրագրերի և ՊՄԳ ծրագրերի նախագծերի վերաբերյալ տվյալների էլեկտրոնային ռեգիստր․
9. հնարավոր ՊՄԳ ծրագիր (Potential PPP Project)՝ հանրային ներդրումային ծրագիր, որը կարող է պատրաստվել ՊՄԳ ձևաչափով, եթե կատարված վերլուծությունների արդյունքում հիմնավորվի դրա համապատասխանությունը օրենքի 4-րդ հոդվածի 1-ին մասով նախատեսված ՊՄԳ ծրագրի նկատմամբ կիրառելի չափանիշներին․
10. ծրագրի տեղեկատվական հուշագիր (Project Information Memorandum)՝ իրավասու մարմնի կողմից կազմված փաստաթուղթ, որը պարունակում է ՊՄԳ ծրագրի նախագծի մանրամասները և ակնկալվող ՊՄԳ պայմանագրի էական պայմանների ընդհանուր նկարագիրը․
11. հանրային ներդրումների կառավարման (Public Investment Management) քաղաքականություն` հանրային ֆինանսների կառավարման շրջանակներում հանրային ներդրումային ծրագրերի վերհանման, մշակման, ընտրության և դրանց իրականացման նկատմամբ կիրառելի կարգավորումների և վերահսկողական մեխանիզմների հարցում պետական քաղաքականությունը.
12. ֆինանսական կենսունակություն (Financial Viability)՝ ծրագրի՝ դրական ֆինանսական զուտ ներկա արժեք ապահովելու կարողությունը.
13. ՊՄԳ պայմանագրի կամ գործարքի կառուցվածք (Transaction Structure)՝ ՊՄԳ պայմանագրի կողմերի միջև իրավունքների, պարտավորությունների և ռիսկերի բաշխման եղանակը.
14. հանրային հատվածի ծախսերի համեմատական կամ ՀՀԾՀ (Public Sector Comparator, PSC)՝ գործիք, որով ստուգվում է պետություն-մասնավոր գործընկերության ձևաչափով ծրագրի իրականացման դեպքում փողի դիմաց արժեքի ապահովումը՝ «Գնումների մասին» Հայաստանի Հանրապետության օրենքի շրջանակներում գնում իրականացնելու համեմատությամբ.
15. ռիսկերի մատրից (Risk Matrix)՝ հնարավոր ՊՄԳ ծրագրի և ՊՄԳ ծրագրի նախագծի համար կազմվող մատրից, որտեղ նկարագրվում է ծրագրին բնորոշ յուրաքանչյուր ռիսկ, ռիսկի հնարավոր հետևանքը, դրա կառավարման և մեղմացման եղանակները, ինչպես նաև դրա համար պատասխանատու գործընկերը.
16. պաշտոնական կայք՝ [www.\_\_\_\_\_\_\_\_.am](http://www.________.am) հասցեով գործող ինտերնետային կայք, որտեղ հրապարակվում է հնարավոր ՊՄԳ ծրագրերի և ՊՄԳ ծրագրերի նախագծերի, դրանց պատրաստման, իրականացման և կարգավիճակի, մասնավոր գործընկերոջ ընտրության ընթացակարգի, ՊՄԳ ծրագրերի վերաբերյալ տեղեկատվությունը։
17. Սույն ընթացակարգում օգտագործվող և սույն ընթացակարգի 6-րդ կետով չնախատեսված հասկացությունները գործածվում են «Պետություն-մասնավոր գործընկերության մասին» Հայաստանի Հանրապետության օրենքի իմաստով։

## ****ՊՄԳ ԳՈՐԾԸՆԹԱՑԻ ՊԱՏԱՍԽԱՆԱՏՈՒՆԵՐԸ****

1. Հայաստանի Հանրապետությունում ՊՄԳ քաղաքականության մշակման, ինստիտուցիոնալ կարողությունների զարգացման, ՊՄԳ ծրագրերի պատրաստման և իրականացման համար իրենց իրավասությունների սահմաններում պատասխանատու են`
   1. ՊՄԳ քաղաքականություն մշակող մարմինը.
   2. լիազոր մարմինը.
   3. ՊՄԳ ստորաբաժանումը.
   4. իրավասու մարմինը (ՊՄԳ պայմանագրի կնքումից հետո` հանրային գործընկեր).
   5. գնահատող հանձնաժողովը։
2. Յուրաքանչյուր ՊՄԳ ծրագրով իրավասու մարմնի ղեկավարը հաստատում է, իսկ սույն ընթացակարգի 37-րդ կետով նախատեսված դեպքում առաջարկում է ՊՄԳ ծրագրի պատրաստման համար պատասխանատու աշխատանքային խմբի (այսուհետ՝ աշխատանքային խումբ) կազմ։ Իրավասու մարմնի ղեկավարի կողմից հաստատման դեպքում աշխատանքային խմբում կարող են ընդգրկվել այլ պետական կամ տեղական ինքնակառավարման մարմինների կամ կազմակերպությունների ներկայացուցիչներ, ինչպես նաև խորհրդատուներ և փորձագետներ։ Աշխատանքային խմբում արգելվում է սույն ընթացակարգի 19-րդ գլխի իմաստով ՊՄԳ ծրագրի իրականացման մեջ շահագրգռվածություն ունեցող կազմակերպությանը փոխկապակցված անձանց ներգրավումը։ Աշխատանքային խմբի կազմը կարող է ենթարկվել փոփոխության՝ պայմանավորված ՊՄԳ ծրագրի պատրաստման փուլերի փոփոխման հանգամանքով կամ աշխատանքային խմբի անդամի կողմից իր լիազորությունները շարունակելու անհնարինությամբ:
3. Աշխատանքային խումբը՝
   1. պատրաստում է հնարավոր ՊՄԳ ծրագրի նախնական տեխնիկատնտեսական հիմնավորումը.
   2. իրականացնում է ՊՄԳ ծրագրի տեխնիկատնտեսական ուսումնասիրությունը.
   3. կազմում է ՊՄԳ պայմանագրի նախագիծը.
   4. պատրաստում է ՊՄԳ ծրագրի տեղեկատվական հուշագիրը.
   5. իրականացնում է շուկայի հետ նախնական հաղորդակցում:
4. ՊՄԳ ծրագրի իրականացման վերաբերյալ որոշմամբ ձևավորվում է գնահատող հանձնաժողով, որը`
   1. հաստատում և հրապարակում է մասնավոր գործընկերոջ ընտրության ընթացակարգի հայտարարությունը.
   2. պարզաբանումներ է ներկայացնում մասնավոր գործընկերոջ ընտրության ընթացակարգի վերաբերյալ.
   3. բացում և գնահատում է որակավորման հայտերը, տեխնիկական և ֆինանսական առաջարկները.
   4. նախքան առաջարկի հարցման փուլը հարցադրումների և խնդիրների արձանագրման նպատակով կազմակերպում է աշխատանքային քննարկումներ որակավորված հայտատուների հետ ՊՄԳ ծրագրի նախագծի առնչությամբ.
   5. որակավորման հայտերի գնահատման արդյունքում կազմում և հաստատում է մասնավոր գործընկերոջ ընտրության ընթացակարգում որակավորված հայտատուների ցանկը.
   6. հայտերի գնահատման արդյունքում որոշում է մասնավոր գործընկերոջ ընտրության ընթացակարգում հաղթող հայտատուին.
   7. որոշում է կայացնում որակավորման հարցման փուլի հայտարարությունը վերահրապարակելու կամ որակավորման հարցման փուլը չկայացած հայտարարելու մասին.
   8. իրականացնում է սույն ընթացակարգով նախատեսված այլ գործառույթներ:
5. ՊՄԳ ծրագրի իրականացման վերաբերյալ որոշմամբ գնահատող հանձնաժողովի անդամներից նշանակվում է հանձնաժողովի նախագահ և գնահատող հանձնաժողովի անդամ չհանդիսացող քարտուղար (այսուհետ՝ քարտուղար)։
6. Գնահատող հանձնաժողովի կազմը բաղկացած է առնվազն հինգ անդամից: Գնահատող հանձնաժողովի գործունեությունն իրականացվում է նիստերի միջոցով: Հանձնաժողովի նիստն իրավազոր է, եթե նիստին ներկա են հանձնաժողովի բոլոր անդամները: Հանձնաժողովի նիստերը հրավիրվում են հանձնաժողովի նախագահի նախաձեռնությամբ՝ նիստից առնվազն հինգ աշխատանքային օր առաջ հանձնաժողովի անդամներին ծանուցելու եղանակով։
7. Գնահատող հանձնաժողովի նիստն իրավազոր չլինելու կամ գնահատող հանձնաժողովի կողմից օրենքի կամ սույն ընթացակարգի առերևույթ խախտումների վերաբերյալ տեղեկանալու դեպքում դրա մասին հայտնի դառնալու պահին քարտուղարը գրավոր զեկուցում է համապատասխան ոլորտի իրավասու մարմնի ղեկավարին։
8. Գնահատող հանձնաժողովի որոշումներն ընդունվում են հանձնաժողովի անդամների ձայների պարզ մեծամասնությամբ։ Գնահատող հանձնաժողովի անդամը պատասխանատվություն է կրում իր որոշումների, այդ թվում՝ իր կողմից հաստատված փաստաթղթերի, պահանջների, ինչպես նաև հաղթող հայտատուին որոշելու հիմնավորվածության համար։
9. Հայտերը (որակավորման հայտերը) գնահատելիս գնահատող հանձնաժողովի յուրաքանչյուր անդամ գնահատում է ներկայացված հայտերը (որակավորման հայտերը), դրանց գնահատման արդյունքներն արտացոլում է գնահատման թերթիկներում և իր ստորագրությամբ հաստատում դրանք:
10. Քարտուղարը՝
    1. կազմակերպում է հանձնաժողովի աշխատանքները.
    2. ստանում և հաշվառում է հայտերը.
    3. կազմում և հանձնաժողովին է ներկայացնում վերջինիս հաստատմանը ենթակա փաստաթղթերի նախագծերը.
    4. համապատասխան փաստաթղթեր կազմելով` գրառում է հանձնաժողովի գործունեությանը վերաբերող տեղեկությունները և ապահովում հանձնաժողովի գործունեության ընթացքում այդ փաստաթղթերի անվնաս պահպանումը.
    5. կազմակերպում է մասնավոր գործընկերոջ ընտրության ընթացակարգի վերաբերյալ պարզաբանումների տրամադրման աշխատանքները.
    6. իրականացնում է սույն ընթացակարգով նախատեսված այլ գործառույթներ:
11. Հաղթող հայտատուի ընտրությունից հետո, սակայն ոչ ուշ, քան ՊՄԳ պայմանագրի առևտրային կայացումը, հանրային գործընկերոջ ղեկավարը հաստատում է ՊՄԳ պայմանագրի կառավարող խումբը (այսուհետ` կառավարող խումբ): Կառավարող խմբի կազմում կարող են ընդգրկվել հանրային գործընկերոջ և այլ պետական կամ տեղական ինքնակառավարման մարմինների ներկայացուցիչներ, խորհրդատուներ, փորձագետներ և մասնավոր գործընկերոջ ներկայացուցիչներ։ Ընդ որում, կառավարող խմբում արգելվում է սույն ընթացակարգի 19-րդ գլխի իմաստով ՊՄԳ պայմանագրի մասնավոր գործընկերոջը փոխկապակցված անձ հանդիսացող հանրային գործընկերոջ կամ այլ պետական կամ տեղական ինքնակառավարման մարմինների ներկայացուցիչների ներգրավումը։
12. ՊՄԳ ծրագրի շահագործմանը և պահպանմանը անցնելուց ոչ ուշ, քան 10 (տասը) աշխատանքային օրում հանրային գործընկերը ձևավորում է մշտադիտարկող խումբ (այսուհետ` մշտադիտարկող խումբ), որը կառավարում և մշտադիտարկում է ՊՄԳ պայմանագրում սահմանված պարտավորություններին համապատասխան ՊՄԳ ծրագրի շահագործումը և պահպանումը մասնավոր գործընկերոջ կողմից։ Մշտադիտարկող խմբի կազմում կարող են ընդգրկվել հանրային գործընկերոջ և այլ պետական կամ տեղական ինքնակառավարման մարմինների ներկայացուցիչներ, խորհրդատուներ և փորձագետներ: Մշտադիտարկող խմբում արգելվում է մասնավոր գործընկերոջ ներկայացուցիչների և սույն ընթացակարգի 19-րդ գլխի իմաստով ՊՄԳ պայմանագրի մասնավոր գործընկերոջը փոխկապակցված անձանց ներգրավումը։

## ՊՄԳ ԳՈՐԾԸՆԹԱՑԻ ՓՈՒԼԵՐԸ

1. ՊՄԳ գործընթացի փուլերը և դրանցից յուրաքանչյուրի ընթացքում կատարվող հիմնական գործողություններն են՝ ըստ ներկայացված հերթականության.
2. ՊՄԳ ծրագրի վերհանում․
3. ՊՄԳ ծրագրի պատրաստում․

ա․ հնարավոր ՊՄԳ ծրագրի նախնական տեխնիկատնտեսական հիմնավորման իրականացում, որը ներառում է ՊՄԳ ծրագրի իրագործելիության նախնական գնահատում, այդ թվում՝ փողի դիմաց արժեքի (այսուհետ՝ ՓդԱ), ծրագրի հետ կապված ռիսկերի, տնտեսական շահութաբերության ներքին դրույքի (այսուհետ՝ ՏՇՆԴ) և ֆինանսական շահութաբերության ներքին դրույքի (այսուհետ՝ ՖՇՆԴ) նախնական վերլուծություն.

բ․ Հայաստանի Հանրապետության կառավարության կողմից ՊՄԳ ծրագրի նախագծի պատրաստման հաստատում

գ․ ՊՄԳ ծրագրի նախագծի պատրաստում և տեխնիկատնտեսական ուսումնասիրության իրականացում, որը ներառում է ՊՄԳ ծրագրի իրագործելիության լիարժեք գնահատում, այդ թվում՝ լիարժեք տեխնիկական գնահատում, ծրագրի հետ կապված ռիսկերի, ՓդԱ-ի, ՏՇՆԴ-ի, ՖՇՆԴ-ի լիարժեք վերլուծություն, ինչպես նաև ՊՄԳ պայմանագրի առաջարկվող կառուցվածք.

դ․ ՊՄԳ ծրագրի նախագծի ներկայացում ՊՄԳ ստորաբաժանմանը՝ ՊՄԳ ծրագրի նախագծի պատրաստման և իրականացման գործընթացների` օրենքին և սույն ընթացակարգին համապատասխանության վերաբերյալ եզրակացության տրամադրման նպատակով.

ե․ ՊՄԳ ծրագրի նախագծի ներկայացում օրենքով նախատեսված լիազոր մարմնին՝ ՊՄԳ ծրագրի վերաբերյալ օրենքի 11-րդ հոդվածով սահմանված եզրակացության տրամադրման նպատակով.

զ․ ՊՄԳ ծրագրի նախագծի ներկայացում Հայաստանի Հանրապետության կառավարությանը՝ ՊՄԳ ձևաչափով ծրագրի հնարավոր իրականացման վերաբերյալ որոշում ընդունելու նպատակով.

1. մասնավոր գործընկերոջ ընտրության ընթացակարգ․

ա․ որակավորման հարցում, որակավորման հայտերի ստացում և դրանց գնահատում.

բ. առաջարկի հարցում, հայտերի ստացում, գնահատում և հաղթող հայտատուի որոշում (ըստ կիրառելիության՝ մեկ փուլով բաց ընթացակարգ կամ ուղիղ բանակցություններ).

1. ՊՄԳ պայմանագրի կառավարում.

ա․ ՊՄԳ պայմանագրի առևտրային և ֆինանսական կայացման ապահովում.

բ․ ՊՄԳ ծրագրի իրականացում (ներառյալ՝ նախագծում, կառուցում և շահագործում), պայմանագրի մշտադիտարկման համակարգերի և ընթացակարգերի մշակում և կիրառում.

գ․ հիմք ընդունելով ՊՄԳ պայմանագրի հիմնական պայմանները և ՊՄԳ ծրագրի նվազագույն կատարողական ցուցանիշները՝ յուրաքանչյուր ՊՄԳ ծրագրի համար առանձին ձեռնարկի մշակում և դրա կիրառում՝ մշտադիտարկումը կազմակերպելու և ծրագրի արդյունավետ ընթացիկ կառավարումը և շահագործումն ապահովելու նպատակով.

դ․ հիմք ընդունելով ՊՄԳ պայմանագրի հիմնական պայմանները՝ ՊՄԳ պայմանագրի դադարեցման կառավարման և դրա մշտադիտարկման համակարգի և ընթացակարգերի մշակում և դրանց կիրառում.

1. ՊՄԳ ծրագրի արդյունքների վրա հիմնված գնահատման իրականացում:

## ՊՄԳ ԾՐԱԳՐԻ ՎԵՐՀԱՆՈՒՄԸ

1. ՊՄԳ ծրագրի վերհանումն իրականացվում է երկու այլընտրանքային եղանակով.
   1. իրավասու մարմնի կողմից իր նախաձեռնությամբ.
   2. իրավասու մարմնի կողմից մասնավոր նախաձեռնողի նախաձեռնությամբ։
2. Անկախ ՊՄԳ ծրագրի վերհանման եղանակից՝ այն պետք է ենթարկված լինի նախնական գնահատման և ընտրության՝ որպես իրականացման ենթակա ծրագրի նախագիծ, Կառավարության կողմից հաստատված հանրային ներդրումային ծրագրերի վերհանման, մշակման, գնահատման և առաջնահերթությունների որոշման կարգին համապատասխան։ Հանրային ներդրումների կառավարման քաղաքականության հետ չհամաձայնեցված ծրագրերի հայեցակարգերը և նախագծերը ենթակա չեն որպես ՊՄԳ ծրագրի նախագիծ հետագա մշակման։
3. Հանրային ներդրումային ծրագրերի վերհանման, մշակման, գնահատման և առաջնահերթությունների որոշման կարգին հնարավոր ՊՄԳ ծրագրի կամ ՊՄԳ ծրագրի նախագծի համապատասխանության ապահովման պատասխանատվությունը կրում է համապատասխան ոլորտի իրավասու մարմինը։ Այդ նպատակով ՊՄԳ ստորաբաժանումն իրավասու մարմնին ցուցաբերում է տեխնիկական, մեթոդաբանական և այլ տեսակի աջակցություն։

## ՆԱԽՆԱԿԱՆ ՏԵԽՆԻԿԱՏՆՏԵՍԱԿԱՆ ՀԻՄՆԱՎՈՐՈՒՄԸ

1. Հնարավոր ՊՄԳ ծրագրի նախնական տեխնիկատնտեսական հիմնավորման իրականացման պատասխանատվությունը կրում է համապատասխան ոլորտի իրավասու մարմինը: Այդ նպատակով ՊՄԳ ստորաբաժանումն իրավասու մարմնին ցուցաբերում է տեխնիկական, մեթոդաբանական և այլ տեսակի աջակցություն։
2. Սույն ընթացակարգի 13-րդ կետի համաձայն` իրավասու մարմնի ղեկավարը ձևավորում է աշխատանքային խումբ` նախնական տեխնիկատնտեսական հիմնավորման պատրաստման նպատակով։
3. Նախնական տեխնիկատնտեսական հիմնավորման շրջանակներում ուսումնասիրվում են հնարավոր ՊՄԳ ծրագրի հետևյալ բաղադրիչները՝
4. ծրագրի ընդհանուր նկարագիրը, շրջանակը, նպատակները, պահանջվող ենթակառուցվածքները և ծառայությունները, նպատակներին հասնելու հնարավոր այլընտրանքները.
5. ծրագրի նախագիծը, որը հանդիսանում է տվյալ ոլորտի համար սովորաբար կիրառելի ընդհանրական նախագիծ՝ ծրագրի իրականացման վայրին բնորոշ առանձնահատկություններով։ Ծրագրի ծախսերը գնահատվում են՝ հիմք ընդունելով ծրագրի ընդհանրական նախագիծը և դրանց առկայության դեպքում հնարավոր առանձնահատկությունները
6. ծրագրի՝ շրջակա միջավայրի վրա ազդեցությունը, որը սահմանափակվում է հնարավոր այն աղետալի հետևանքներով, որոնց պատճառով ծրագիրը կարող է դառնալ անիրագործելի
7. ծրագրի սոցիալական ազդեցությունը, ներառյալ` հողի և վերաբնակեցման անհրաժեշտության վերլուծությունը` սահմանափակված հողի ձեռքբերման և վերաբնակեցման հետ կապված և ծրագրի իրականացմանը խոչընդոտող կամ լրացուցիչ ծախսեր առաջացնող էական խնդիրների վերհանմամբ, ծրագրի` գենդերային, տեղի համայնքների, տեղական զբաղվածության վրա ազդեցության վերլուծությունը` սահմանափակված ծրագրի իրականացման էական խնդիրներին անդրադարձով
8. ծրագրի տնտեսական ազդեցությունը, որը ծրագրի գործողության ողջ ժամանակահատվածում հասարակության համար դրա ընդհանուր տնտեսական ծախսերի և օգուտների գնահատումն է: Ծրագրի տնտեսական ազդեցության ուսումնասիրությունը ներառում է նախնական ՏՇՆԴ-ի հաշվարկման և դրա նվազագույն շեմի հետ համադրման միջոցով որոշվող ծրագրի տնտեսական կենսունակության գնահատումը, նախնական տնտեսական զուտ ներկա արժեքի (այսուհետ՝ ՏԶՆԱ) վերլուծությունը, ֆիզիկական ենթակառուցվածքների և շահագործման գծով ծախսերը` հաշվարկված ըստ տեխնիկական վերլուծության ընթացքում ստացված մոտավոր արժեքների, սոցիալական ծախսերը և օգուտները` ըստ շահառուների մոտավոր թվով հաշվարկված ազգային միջին արժեքների.
9. ծրագրի հետ կապված շինարարության, շահագործման, պահպանման, վարչական, ծառայությունների մատուցման և անհրաժեշտ հողամասերի գծով ծախսերը, որում`

ա շինարարության, շահագործման, պահպանման, վարչական, ծառայությունների մատուցման ծախսերի գնահատումն իրականացվում է` հիմք ընդունելով սարքավորումների, նյութերի, անձնակազմի, ակտիվների վերանորոգման և փոխարինման գնահատված ծախսերը, որոնք հաշվարկվում են հիմնված իրավասու մարմնի գիտելիքների, փորձի և նախնական ուսումնասիրված մոտավոր արժեքների վրա

բ ծրագրի իրականացման համար անհրաժեշտ հողամասերի գծով ծախսերը հաշվարկվում են` հիմք ընդունելով հողամասի մակերեսը և համադրելի տեղեկությամբ/ տվյալներով ստացված արժեքները.

1. վերջնական սպառողների կողմից հնարավոր պահանջարկը և դրա կարողությունը՝ նպաստելու հնարավոր ՊՄԳ ծրագրի տնտեսական և ֆինանսական իրագործելիությանը, որում`

ա համայնքի պահանջարկի մասնաբաժնի գնահատականը հիմնվում է ազգային կամ տարածաշրջանային միջին վիճակագրական տվյալների վրա

բ վերջնական սպառողների վճարելու պատրաստակամության գնահատականը հիմնվում է ազգային կամ տարածաշրջանային միջին վիճակագրական տվյալների և ազդակիր համայնքների շրջանում իրականացվող ուղիղ հարցումների վրա

գ վերջնական սպառողների վճարելու կարողությունը հաշվարկվում է` ելնելով նույն կամ նմանատիպ ծառայությունների շուկայական գներից

դ վերջնական սպառողների հետ քննարկումներն իրականացվում են սահմանափակ թվով անձանց շրջանում՝ վճարելու հնարավորության և պատրաստակամության գծով ենթադրությունները ստուգելու, ինչպես նաև հնարավոր այլընտրանքները և դրանց գները հաստատելու նպատակով

ե պահանջարկի կանխատեսումներն իրականացվում են իրավասու մարմնին հասանելի տեղեկատվության միջոցով

զ պահանջարկի աճի ժամանակահատվածի գնահատումը հիմնվում է նմանատիպ ենթակառուցվածքների մասով ընդհանուր միջին արժեքների վրա:

1. ծրագրի ռիսկերի վերլուծությունը և բաշխումը հանրային և մասնավոր գործընկերների միջև սահմանվում է ծրագրի նախնական տեխնիկատնտեսական հիմնավորման պահին առկա ամբողջ տեղեկատվության հիման վրա. ծրագրի ռիսկերի վերլուծությունը հիմք է ծառայում ՊՄԳ պայմանագրի կառուցվածքի այլընտրանքային տարբերակների առաջարկման համար.
2. ՊՄԳ գործարքի կառուցվածքի մի քանի տարբերակներով ծրագրի իրականացման հնարավորությունների, դրանց ֆինանսական կենսունակության վերլուծության և ՓդԱ-ի նախնական վերլուծության միջոցով որոշվող ծրագրի ֆինանսական կենսունակությունը, որում`

ա ՊՄԳ ձևաչափի մի քանի տարբերակներով ծրագրի իրականացման հնարավորությունների ֆինանսական կենսունակության վերլուծությունը ներառում է ՊՄԳ ամենահավանական կառուցվածքային տարբերակների ֆինանսական վերլուծություն, այդ թվում` մասնավոր գործընկերոջը կատարվող՝ արդյունքի վրա հիմնված վճարումների, հասանելիության վճարների և (կամ) այլ վճարների (առկայության դեպքում), ինչպես նաև պետական աջակցության հնարավոր անհրաժեշտության վերլուծություն

բ կապիտալ ծախսերը որոշվում են սույն կետի 2-րդ ենթակետով նախատեսված ծրագրի նախագծի շրջանակներում գնահատված մոտավոր արժեքի հիման վրա

գ շինարարության ժամկետը որոշվում է` հիմք ընդունելով սույն կետի 2-րդ ենթակետով նախատեսված ծրագրի նախագծի շրջանակներում ներկայացված` ոլորտի համար սովորաբար կիրառելի շինարարության ժամկետները․

դ հողամասերի ձեռքբերման և վերաբնակեցման ծախսերը որոշվում են սոցիալական ազդեցության վերլուծության շրջանակներում կատարված՝ հողամասերի ձեռքբերման և վերաբնակեցման վերլուծությունից և մոտավոր գնահատված արժեքներից

ե շահագործման և պահպանման ծախսերի մոտավոր արժեքը որոշվում է սույն կետի 2-րդ ենթակետով նախատեսված ծրագրի նախագծի շրջանակներում կատարված տեխնիկական վերլուծությունից

զ շահագործման ժամանակահատվածը որոշվում է` ըստ հանրային ենթակառուցվածքի շահագործման գնահատված ժամկետի

է պահանջարկը հիմնվում է պահանջարկի վերլուծության և պահանջարկի աճի գնահատված ժամանակահատվածի վրա

ը Հայաստանի Հանրապետության դրամով և արտարժույթով ներգրավվող երկարաժամկետ փոխառության տոկոսադրույքները որոշվում են` ելնելով ֆինանսական միջոցների հավանական աղբյուրից` օգտագործելով վերլուծության կատարման ժամանակ գործող տոկոսադրույքները: Փոխառության ժամկետայնությունը հաշվարկվում է` հիմք ընդունելով ֆինանսական միջոցների աղբյուրի և ձեռքբերվող ակտիվին համապատասխանող՝ հասանելի ամենաերկար ժամկետայնությունը

թ ակտիվի մաշվածությունը հաշվարկվում է` հիմք ընդունելով հարկային օրենսդրությամբ սահմանված ամորտիզացիոն նվազագույն ժամկետները

ժ ծրագրի եկամուտները կանխատեսվում են` հիմք ընդունելով շահութաբերության նվազագույն շեմին հասնելու համար անհրաժեշտ` վերջնական սպառողների կողմից կատարվող կամ հասանելիության վճարները

ժա ՖՇՆԴ-ի և ԶՆԱ-ի վերլուծությունը կատարվում է` հիմք ընդունելով նախնական հաշվարկները

ժբ ծրագրի մատչելիությունը գնահատվում է` հիմք ընդունելով ծրագրի մատչելիությունը և վճարելու պատրաստակամությունը սահմանող՝ պահանջարկի վերլուծությունը և վերջնական սպառողների հետ քննարկումները:

1. հնարավոր խնդիրները, որոնք կարող են խոչընդոտել ծրագրի իրականացմանը, այդ թվում՝ էական բնապահպանական խնդիրները, պատմական գտածոների հետ կապված խնդիրները, համայնքի էական դիմադրությունը, լիազոր մարմնի կողմից վերհանվող հարկաբյուջետային ու ֆիսկալ կայունության ապահովման խնդիրները և այլն.
2. առաջարկվող ՊՄԳ ծրագրի՝ տեխնիկատնտեսական ուսումնասիրության իրականացման վերաբերյալ որոշման կայացման դեպքում՝ այդ առնչությամբ դիտարկման ենթակա hատուկ խնդիրները.
3. ծրագրի իրականացման ռազմավարությունը, որը ներառում է ծրագրի պատրաստման և գնման գործընթացների ժամանակացույցը, անհրաժեշտ միջոցները, պատասխանատու իրավասու մարմինը և, առկայության դեպքում, համակատարողները
4. պոտենցիալ ֆինանսավորող կազմակերպությունների և պոտենցիալ հայտատուների նախնական պատրաստակամությունը մասնակցելու ՊՄԳ ծրագրի իրականացման գործընթացին.
5. ՊՄԳ ծրագրի նախագծի պատրաստման համար էական ցանկացած այլ խնդիր:
6. Հնարավոր ՊՄԳ ծրագրի պատրաստման գործընթացը կարող է շարունակվել միայն ստորև ներկայացված պայմանների միաժամանակյա առկայության դեպքում՝
   1. հաշվարկված ՏՇՆԴ-ը գերազանցում է Հայաստանի Հանրապետության կառավարության կողմից սահմանված նվազագույն շեմը, և
   2. ծրագրի իրականացմանը չի խոչընդոտում որևէ հիմնարար գործոն: Ի թիվս այլոց, հիմնարար գործոնները ներառում են ծրագրի հետ կապված էական բնապահպանական ռիսկերը, սոցիալական կամ համայնքային խնդիրները, ինժեներական ռիսկի հետ կապված խնդիրները և այլն։
7. Սույն ընթացակարգի 31-րդ կետով սահմանված պայմաններին բավարարելու դեպքում ստուգվում է ՊՄԳ ձևաչափով ծրագրի իրագործելիությունը։ ՊՄԳ ձևաչափով ծրագիրը համարվում է իրագործելի, եթե այն միաժամանակ ապահովում է ստորև ներկայացված երկու պայմանները`
8. նախնական գնահատվում է որպես ֆինանսապես կենսունակ, և
9. դրա իրականացումը կարող է փողի դիմաց արժեք ապահովել:
10. Այն դեպքերում, երբ նախնական տեխնիկատնտեսական հիմնավորման արդյունքում սույն ընթացակարգի 31-րդ և 32-րդ կետերով սահմանված պայմաններին բավարարելու հիմքով առաջարկվում է անցնել ՊՄԳ ծրագրի նախագծի տեխնիկատնտեսական ուսումնասիրությանը, ապա նախնական տեխնիկատնտեսական հիմնավորման մեջ պետք է սահմանվի տեխնիկատնտեսական ուսումնասիրության տեխնիկական առաջադրանքը:
11. Այն դեպքերում, երբ նախնական տեխնիկատնտեսական հիմնավորման արդյունքում սույն ընթացակարգի 31-րդ և 32-րդ կետերով սահմանված պայմաններին բավարարելու հիմքով առաջարկվում է անցնել տեխնիկատնտեսական ուսումնասիրությանը, ապա իրավասու մարմինը մշակում և Կառավարության հաստատմանն է ներկայացնում ՊՄԳ ծրագրի նախագծի պատրաստման մասին որոշման նախագիծը:
12. Սույն ընթացակարգի 34-րդ կետով նախատեսված որոշման նախագծի առնչությամբ լիազոր մարմինն այն ստանալուց 15 (տասնհինգ) աշխատանքային օրվա ընթացքում տրամադրում է նախնական եզրակացություն` ֆիսկալ կարողությունների վրա առաջարկվող ՊՄԳ ծրագրի երկարաժամկետ ազդեցության մասին։
13. Սույն ընթացակարգի 34-րդ կետով նախատեսված որոշման նախագծի առնչությամբ ՊՄԳ ստորաբաժանումն այն ստանալուց 15 (տասնհինգ) աշխատանքային օրվա ընթացքում տրամադրում է նախնական եզրակացություն` նախնական տեխնիկատնտեսական հիմնավորման` օրենքին և սույն ընթացակարգին համապատասխանության վերաբերյալ։
14. Կառավարության կողմից ՊՄԳ ծրագրի նախագծի պատրաստման մասին որոշման կայացման համար որոշման նախագիծը պետք է առնվազն ներառի հետևյալ տեղեկությունները՝
    1. «Պետություն-մասնավոր գործընկերության մասին» օրենքի 4-րդ հոդվածի 1-ին մասի 1-5-րդ կետերին ՊՄԳ ծրագրի համապատասխանության վերաբերյալ տեղեկանք.
    2. Կառավարության հաստատած հանրային ներդրումային ծրագրերի վերհանման, մշակման, գնահատման և առաջնահերթությունների որոշման կարգին համապատասխան ընդունված որոշում ՊՄԳ ծրագրի իրականացման վերաբերյալ.
    3. լիազոր մարմնի` սույն ընթացակարգի 35-րդ կետով նախատեսված նախնական դրական եզրակացությունը.
    4. ՊՄԳ ստորաբաժանման սույն ընթացակարգի 36-րդ կետով նախատեսված նախնական դրական եզրակացությունը.

5) աշխատանքային խմբի առաջարկվող կազմը։ Աշխատանքային խմբի կազմում առնվազն ընդգրկվում են ներկայացուցիչներ լիազոր մարմնից, ՊՄԳ ստորաբաժանումից, առաջարկվող ՊՄԳ ծրագրում էական շահագրգռվածություն ունեցող այլ պետական մարմիններից և տեղական ինքնակառավարման մարմիններից.

6) ՊՄԳ ծրագրի նախագծի պատրաստման գնահատված ծախսերը, սահմանված տեխնիկական առաջադրանքը և աշխատանքների իրականացման ժամկետները:

## ՊՄԳ ԾՐԱԳՐԻ ՆԱԽԱԳԾԻ ՊԱՏՐԱՍՏՈՒՄԸ

1. ՊՄԳ ծրագրի նախագծի պատրաստման և տեխնիկատնտեսական ուսումնասիրության իրականացման պատասխանատվությունը կրում է համապատասխան ոլորտի իրավասու մարմինը: Այդ նպատակով ՊՄԳ ստորաբաժանումն իրավասու մարմնին ցուցաբերում է տեխնիկական, մեթոդաբանական և այլ տեսակի աջակցություն։
2. ՊՄԳ ծրագրի նախագիծը ներառում է՝
3. տեխնիկատնտեսական ուսումնասիրությունը՝ համաձայն սույն ընթացակարգի 40-րդ կետի.
4. օրենքի 4-րդ հոդվածի 1-ին մասի 1-ին, 2-րդ, 3-րդ և 5-րդ կետերով սահմանված ՊՄԳ չափանիշներին համապատասխանության վերաբերյալ հիմնավորումները.
5. մասնավոր գործընկերոջ ընտրության ընթացակարգի առաջարկվող ձևը, որակավորման չափանիշների, հայտի գնահատման եղանակի, տեխնիկական և ֆինանսական առաջարկներին ներկայացվող պահանջների և առկայության դեպքում դրանց տրվող կշիռների վերաբերյալ առաջարկը, ինչպես նաև հաղթող հայտատուի որոշման կարգի վերաբերյալ առաջարկը.
6. ՊՄԳ պայմանագրի էական պայմանները, այդ թվում՝ ՊՄԳ պայմանագրի տեսակը և ՊՄԳ պայմանագրի կառուցվածքը:
7. ՊՄԳ ծրագրի տեխնիկատնտեսական ուսումնասիրության շրջանակներում ամբողջությամբ ուսումնասիրվում են հնարավոր ՊՄԳ ծրագրի առնվազն հետևյալ բաղադրիչները՝
8. ծրագրի ընդհանուր նկարագիրը, շրջանակը, նպատակները, պահանջվող ենթակառուցվածքները և ծառայությունները.
9. վերջնական սպառողների կողմից հնարավոր պահանջարկը (այդ թվում՝ ծրագրի պահանջարկի վերաբերյալ առաջնային հարցումները) և դրա կարողությունը՝ նպաստելու հնարավոր ՊՄԳ ծրագրի տնտեսական և ֆինանսական իրագործելիությանը, որում`

ա համայնքի պահանջարկի մասնաբաժնի գնահատականը հիմնվում է ազգային կամ տարածաշրջանային միջին վիճակագրական տվյալների և ազդակիր համայնքների շրջանում իրականացվող ուղղակի հարցումների վրա

բ վերջնական սպառողների վճարելու պատրաստակամության գնահատականը հիմնվում է ազգային կամ տարածաշրջանային միջին վիճակագրական տվյալների և ազդակիր համայնքների շրջանում իրականացվող ուղղակի հարցումների վրա

գ վերջնական սպառողների վճարելու հնարավորությունը հաշվարկվում է` ելնելով նույն կամ նմանատիպ ծառայությունների շուկայական գներից և տնային տնտեսությունների տնօրինվող եկամուտների վերաբերյալ ազգային վիճակագրությունից.

դ վերջնական սպառողների հետ քննարկումները իրականացվում են սահմանափակ թվով անձանց շրջանում՝ վճարելու հնարավորության և պատրաստակամության գծով ենթադրությունները ստուգելու, ինչպես նաև հնարավոր այլընտրանքները և դրանց գները հաստատելու նպատակով

ե պահանջարկի կանխատեսումները և պահանջարկի աճի ժամանակահատվածի գնահատումն իրականացվում է առավել մանրամասն գնահատված արժեքների, հարցումների, քննարկումների, վճարելու պատրաստակամության և վճարելու հնարավորության վերլուծությունների արդյունքների օգտագործմամբ

1. շինարարական տեղամասի, տարածքի ինժեներաերկրաբանական, գոյություն ունեցող շենքերի, շինությունների և կառուցվածքների փաստացի տեխնիկական վիճակի հետազննության հետ կապված ինժեներատեխնիկական և նախագծանախահաշվային աշխատանքները, որում՝

ա ծրագրի տեխնիկական գնահատումը և կապիտալ ծախսերը հաշվարկվում են` հիմք ընդունելով կառուցվող ենթակառուցվածքների ֆիզիկական բնութագրերի և առկա ենթակառուցվածքների ամբողջական ուսումնասիրությունը

բ շահագործման, վերանորոգումների և պահպանման, վարչական և այլ ծախսերը գնահատվում են` հիմնվելով կապիտալ ծախսերի և սույն կետով նախատեսված նախագծերի վրա.

գ. սահմանվում են կատարողական նվազագույն ստանդարտները և բնութագրերը։

1. հողամասերի անհրաժեշտությունը և առկայությունը՝ հիմք ընդունելով կարիքների ամբողջական գնահատումը, հողամասերի ձեռքբերման ծրագիրը և ծախսերի համապատասխանությունը ձեռքբերման իրական գներին
2. ծրագրի՝ «Շրջակա միջավայրի վրա ազդեցության գնահատման և փորձաքննության մասին օրենքի համաձայն ՊՄԳ նախագծի ռազմավարական գնահատումն ու փորձաքննության անցկացումը, որը ներառում է նախքան շինարարությունը, շինարարության և դրան հաջորդող փուլերի բնապահպանական խնդիրները, դրանց ազդեցությունը և մեղմացման միջոցառումները, այդ թվում` դրանց առնչվող ծախսերի գնահատումը, ինչպես նաև ծրագրի՝ կանաչ ֆինանսավորում ներգրավելու հնարավորությունների բացահայտումը
3. ծրագրի սոցիալական ազդեցությունը, ներառյալ`

ա. հողամասերի և վերաբնակեցման վերլուծությունը` հիմք ընդունելով հողամասերի սեփականության, դրա գծով անհրաժեշտ ձեռքբերումները և նախատեսվող ծախսերը, ինչպես նաև հանրության գերակա շահերի ապահովման նպատակով սեփականության օտարման ընթացակարգերի կիրառման ծախսերը և ժամկետները.

բ. ծրագրի` ժողովրդագրական տեղական համայնքների, տեղական զբաղվածության վրա ազդեցությունների ամբողջական վերլուծություն.

1. ծրագրի տնտեսական ազդեցությունը, որը ծրագրի գործողության ողջ ժամանակահատվածում հասարակության համար դրա ընդհանուր տնտեսական ծախսերի և օգուտների գնահատումն է: Սույն կետում ծրագրի տնտեսական ազդեցության ուսումնասիրությունը ներառում է ՏՇՆԴ-ի հաշվարկման և դրա նվազագույն շեմի հետ համադրման միջոցով որոշվող ծրագրի տնտեսական կենսունակության գնահատումը, տնտեսական զուտ ներկա արժեքի (այսուհետ՝ ՏԶՆԱ) վերլուծությունը, ֆիզիկական ենթակառուցվածքների և շահագործման գծով ծախսերը` հաշվարկված ըստ տեխնիկական վերլուծության ընթացքում ստացված ճշգրիտ արժեքների, սոցիալական ծախսերը և օգուտները` ըստ շահառուների ճշգրիտ թվով հաշվարկված ազգային կամ տարածաշրջանային միջին արժեքների.
2. ծրագրի ֆինանսական վերլուծությունը, ինչպես նաև պետական աջակցության այլընտրանքային տարբերակների և դրանց գնահատման վերլուծությունը՝ կատարված ՖՇՆԴ-ի վերլուծության հիման վրա, որում`

ա ՊՄԳ գործարքի կառուցվածքի տարբերակների ֆինանսական վերլուծությունն իրականացվում է` հիմք ընդունելով պետական աջակցության հատուկ առաջարկությունների և նշված աջակցության տրամադրման բոլոր պայմանների և ընթացակարգերի նկարագրությունը

բ ծրագրի կապիտալ ծախսերը և շինարարության ժամկետները հաշվարկվում են` հիմք ընդունելով ակտիվի կառուցման ճշգրիտ գնահատված և հիմնավորված արժեքը և ժամկետները

գ հողամասերի ձեռքբերման և վերաբնակեցման ծախսերը որոշվում են սոցիալական ազդեցության վերլուծության շրջանակներում կատարված՝ հողամասերի ձեռքբերման և վերաբնակեցման վերջնական վերլուծությունից և ճշգրիտ գնահատված արժեքներից.

դ շահագործման և պահպանման ծախսերը որոշվում են ակտիվների շահագործման ծախսերի միջազգային ստանդարտներին համապատասխան գնահատված ճշգրիտ և հիմնավորված արժեքներից.

զ շահագործման ժամանակահատվածը որոշվում է ըստ հանրային ենթակառուցվածքի շահագործման գնահատված ժամկետի.

ե ծրագրի պահանջարկը որոշվում է` հիմք ընդունելով պահանջարկի վերլուծությունը և պահանջարկի աճի ժամանակահատվածը

զ. Հայաստանի Հանրապետության դրամով և արտարժույթով ներգրավվող երկարաժամկետ փոխառության տոկոսադրույքները որոշվում են` ելնելով ֆինանսական միջոցների հավանական աղբյուրից` օգտագործելով վերլուծության կատարման ժամանակ գործող տոկոսադրույքները: Փոխառության ժամկետայնությունը հաշվարկվում է` հիմք ընդունելով ֆինանսական միջոցների աղբյուրի և ձեռքբերվող ակտիվին համապատասխանող՝ հասանելի ամենաերկար ժամկետայնությունը

է ակտիվի մաշվածությունը հաշվարկվում է` հիմք ընդունելով հարկային օրենսդրությամբ սահմանված ամորտիզացիոն նվազագույն ժամկետները

ը. ծրագրի եկամուտները կանխատեսվում են` հիմք ընդունելով ֆինանսական շահութաբերության նվազագույն շեմին հասնելու համար անհրաժեշտ օգտագործման կամ հասանելիության վճարները.

թ. ՖՇՆԴ-ն և ԶՆԱ-ն հաշվարկվում են` հիմք ընդունելով վերջնական և հիմնավորված վերլուծությունները.

ժ ծրագրի մատչելիությունը գնահատվում է` հիմք ընդունելով ծրագրի մատչելիությունը և վճարելու պատրաստակամությունը սահմանող՝ պահանջարկի վերլուծությունը և վերջնական սպառողների հետ քննարկումները

1. ծրագրի ռիսկերի վերլուծությունը, ինչը ընդգրկում է տեխնիկատնտեսական ուսումնասիրության բոլոր բաժիններում ներկայացված ռիսկերի լիարժեք վերլուծությունների հիման վրա ռիսկերի հստակ նկարագրությունը, դրանց բաշխման և կառավարման մոտեցումները.
2. փողի դիմաց արժեքի վերլուծությունը` կատարված համաձայն սույն ընթացակարգի 26-րդ գլխով նախատեսված կարգի.
3. ՊՄԳ ծրագրի կատարողական նվազագույն ստանդարտները և բնութագրերը.
4. առաջարկվող ՊՄԳ գործարքի կառուցվածքը և ՊՄԳ պայմանագրի նախագիծը: ՊՄԳ գործարքի կառուցվածքը և ՊՄԳ պայմանագրի նախագիծը առաջարկվում են` հիմք ընդունելով ծրագրի ռիսկերի, ֆիսկալ մատչելիության, ՖՇՆԴ-ի վերլուծությունները և պետական աջակցության անհրաժեշտության վերլուծությունը
5. գործարքի առևտրային և ֆինանսական կայացման պայմանները, ներառյալ` ՊՄԳ պայմանագրի ուժի մեջ մտնելու նախապայմանները.
6. ծրագրի առանցքային փուլերի (այդ թվում` նախագծում, կառուցում, ավարտում, ծառայությունների մատուցման մեկնարկ, շահագործում և պահպանում, դադարեցում) ժամանակացույցը.
7. ծրագրի իրականացման գործողությունների ծրագիրը, ներառյալ՝ հողամասի ձեռքբերումը, սոցիալական և բնապահպանական կառավարումը և շինարարության ժամկետները։
8. ՊՄԳ ծրագրի պետական աջակցության (այդ թվում՝ դրա չափի) այլընտրանքային տարբերակների վերաբերյալ առաջարկությունը ձևավորվում է ՊՄԳ ծրագրի նախագծի պատրաստման փուլում և պետք է հիմնավորվի ՊՄԳ ծրագրի ֆինանսական կենսունակության ապահովման անհրաժեշտությամբ։ Պետական աջակցության տարբերակների վերաբերյալ առաջարկությունը ֆիսկալ կայունության վրա ազդեցության տեսանկյունից պետք է համաձայնեցվի լիազոր մարմնի հետ։ Այն դեպքում, եթե սույն կետով նախատեսված առաջարկությունը ներառում է պետությանը կամ համայնքին պատկանող ակտիվների հատկացում, ապա տվյալ տեսակի աջակցության կիրառելիության հիմնավորումը պետք է պարունակի ակտիվի այլընտրանքային օգտագործման հնարավորությունների վերաբերյալ վերլուծություն։
9. ՊՄԳ ծրագրի տեխնիկատնտեսական ուսումնասիրության արդյունքների հիման վրա իրավասու մարմինն աշխատանքային խմբի միջոցով և ՊՄԳ ստորաբաժանման աջակցությամբ ապահովում է ՊՄԳ ծրագրի առնչությամբ շուկայի հետ նախնական հաղորդակցում։
10. ՊՄԳ ծրագրի առնչությամբ շուկայի հետ նախնական հաղորդակցումը ներառում է հետևյալ գործողությունները.
    1. ՊՄԳ ծրագրի նախագծի վերաբերյալ տեղեկատվական հուշագրի պատրաստում.
    2. շուկայի հետ նախնական հաղորդակցման ծրագրի պատրաստում, որը ներառում է գործընթացի նպատակների, ժամկետների, անհրաժեշտ միջոցների, փաստաթղթերի սահմանումը.
    3. ոլորտային, այդ թվում՝ վարկատուների շրջանում, հարցման նախապատրաստում՝ հիմնվելով տեխնիկատնտեսական ուսումնասիրության վրա.
    4. շուկայի հետ նախնական հաղորդակցման և հարցման գործընթացում ներգրավվող ընկերությունների խմբերի որոշում.
    5. ՊՄԳ ծրագրի նախագծի վերաբերյալ քննարկումների կազմակերպում մասնավոր հատվածի ընկերությունների հետ՝ հիմք ընդունելով սույն կետի 2)-րդ ենթակետով նախատեսված շուկայի հետ նախնական հաղորդակցման ծրագիրը.
    6. ՊՄԳ ծրագրի ֆինանսավորման հարցում բանկերի և այլ ֆինանսական հաստատությունների հետաքրքրության գնահատում.
    7. արդյունքների ամփոփում և ՊՄԳ ծրագրի նախագծում պահանջվող ճշգրտումների կատարում:

## ՊՄԳ ԾՐԱԳՐԻ ԻՐԱԿԱՆԱՑՄԱՆ ՎԵՐԱԲԵՐՅԱԼ ՈՐՈՇՄԱՆ ԿԱՅԱՑՈՒՄԸ

1. Իրավասու մարմինը ՊՄԳ ծրագրի նախագիծը ներկայացնում է ՊՄԳ ստորաբաժանմանը, որը նախագծի ստացման պահից մեկամսյա ժամանակահատվածում իրականացնում է գնահատում՝ օրենքին, սույն ընթացակարգին և ուղեցույցներին նախագծի համապատասխանության վերաբերյալ և այդ մասին իրավասու մարմնին և լիազոր մարմնին տրամադրում եզրակացություն։
2. Սույն ընթացակարգի 44-րդ կետով նախատեսված կարգով ՊՄԳ ծրագրի նախագիծը ՊՄԳ ստորաբաժանմանը ներկայացնելու հետ միաժամանակ իրավասու մարմինը ՊՄԳ ծրագրի նախագիծը ներկայացնում է լիազոր մարմնին, որը նախագծի ստացման պահից մեկամսյա ժամանակահատվածում օրենքի 11-րդ հոդվածով նախատեսված կարգով վերլուծության է ենթարկում ՊՄԳ ծրագրի նախագիծը և տրամադրում եզրակացություն ՊՄԳ ծրագրի ֆիսկալ մատչելիության վերաբերյալ։ Լիազոր մարմինը սույն ընթացակարգի 44-րդ կետով նախատեսված՝ ՊՄԳ ստորաբաժանման եզրակացությունն ստանալու պահից 5 (հինգ) աշխատանքային օրվա ընթացքում կարող է կատարել ճշգրտումներ ծրագրի նախագծի ֆիսկալ մատչելիության վերաբերյալ իր եզրակացությունում։
3. ՊՄԳ ծրագրի նախագիծը ենթակա չէ Կառավարության կողմից հաստատման, եթե սույն ընթացակարգի 45-րդ կետով նախատեսված կարգով լիազոր մարմինը տրամադրել է ծրագրի՝ ֆիսկալ առումով մատչելի չլինելու վերաբերյալ եզրակացություն։
4. Կառավարությունը իրավասու մարմնի առաջարկությամբ կայացնում է որոշում ՊՄԳ ծրագրի նախագծի իրականացման վերաբերյալ՝ հաշվի առնելով սույն ընթացակարգի 46-րդ կետի պահանջները:
5. ՊՄԳ ծրագրի իրականացման վերաբերյալ որոշման ընդունման համար ՊՄԳ ծրագրի նախագծով պետք է հիմնավորվի, որ.
6. ծրագրի տնտեսական շահութաբերության ներքին դրույքը (ՏՇՆԴ) բարձր է սույն ընթացակարգի 4-րդ կետով սահմանած շահութաբերության նվազագույն շեմից.
7. ծրագրի իրականացումը համապատասխանում է Կառավարության հաստատած՝ հանրային ներդրումային ծրագրերի վերհանման, մշակման, գնահատման և առաջնահերթությունների որոշման կարգին.
8. լիազոր մարմնի եզրակացության համաձայն՝ ծրագիրը ֆիսկալ առումով մատչելի է.
9. ծրագիրը կարող է իրագործվել ՊՄԳ ձևաչափով, քանի որ հավանական է, որ այն ֆինանսապես կենսունակ կլինի և դրա իրականացման արդյունքում է հավանական է փողի դիմաց արժեքի ապահովումը.
10. ՊՄԳ ստորաբաժանման եզրակացության համաձայն՝ ծրագիրը համապատասխանում է օրենքին, սույն ընթացակարգին և ուղեցույցներին.
11. ծրագրի իրականացմանը չի խոչընդոտում որևէ հիմնարար գործոն: Ի թիվս այլնի, հիմնարար գործոնները ներառում են ծրագրի հետ կապված էական բնապահպանական ռիսկերը, սոցիալական և համայնքային խնդիրները, ինժեներական ռիսկի հետ կապված խնդիրները։
12. ՊՄԳ ծրագրի իրականացման վերաբերյալ որոշումը սահմանում է ՊՄԳ ծրագրի և ՊՄԳ պայմանագրի բոլոր էական պայմանները, այդ թվում՝ իրավասու մարմնի անունից ՊՄԳ պայմանագրի ստորագրման լիազորություն ունեցող անձին: Որոշման մեջ ներառվում են և ՊՄԳ ծրագրի համար սահմանվում են.
    1. ՊՄԳ ծրագրի նախագիծը.
    2. պետական աջակցության տեսակները և դրանց կիրառման պայմանները.
    3. ՊՄԳ ծրագրի ռիսկերի բաշխումը մասնավոր գործընկերոջ և հանրային գործընկերոջ միջև՝ համաձայն սույն ընթացակարգի 25-րդ գլխի.
    4. մասնավոր գործընկերոջ ընտրության ընթացակարգի որակավորման չափանիշները.
    5. մասնավոր գործընկերոջ ընտրության ընթացակարգի ընթացքում հայտի գնահատման եղանակը, տեխնիկական և ֆինանսական առաջարկներին ներկայացվող պահանջները և առկայության դեպքում դրանց տրվող կշիռները, ինչպես նաև հաղթող հայտատուի որոշման կարգը.
    6. գնահատող հանձնաժողովի անհատական կազմը և գնահատող հանձնաժողովի քարտուղարը:
13. ՊՄԳ ծրագրի իրականացման վերաբերյալ որոշման կատարման պատասխանատվությունը կրում է համապատասխան ոլորտի իրավասու մարմինը, եթե այլ բան նախատեսված չէ Հայաստանի Հանրապետության կառավարության որոշմամբ:

## ԸՆԴՀԱՆՈՒՐ ԴՐՈՒՅԹՆԵՐ ՄԱՍՆԱՎՈՐ ԳՈՐԾԸՆԿԵՐՈՋ ԸՆՏՐՈՒԹՅԱՆ ԸՆԹԱՑԱԿԱՐԳԻ ՄԱՍԻՆ

1. Մասնավոր գործընկերոջ ընտրության ընթացակարգը մասնավոր գործընկերոջ ընտրություն կատարելու նպատակով պետություն-մասնավոր գործընկերության մասին Հայաստանի Հանրապետության օրենսդրությամբ նախատեսված ընթացակարգերի, իրավունքների և պարտականությունների իրագործմանն ուղղված գործողությունների ամբողջությունն է։
2. Մասնավոր գործընկերոջ ընտրության ընթացակարգի կազմակերպման համար պատասխանատու է համապատասխան ոլորտի իրավասու մարմինը։ Այդ նպատակով ՊՄԳ ստորաբաժանումն իրավասու մարմնին ցուցաբերում է տեխնիկական, մեթոդաբանական և այլ տեսակի աջակցություն։
3. Մասնավոր գործընկերոջ ընտրության ընթացակարգի նկատմամբ կիրառվում են օրենքով և սույն ընթացակարգով նախատեսված կանոնները, ինչպես նաև ՊՄԳ ծրագրի իրականացման վերաբերյալ որոշման պահանջներն այնքանով, որքանով դրանք չեն հակասում օրենքին և սույն ընթացակարգին։

## ՄԱՍՆԱՎՈՐ ԳՈՐԾԸՆԿԵՐՈՋ ԸՆՏՐՈՒԹՅԱՆ ԸՆԹԱՑԱԿԱՐԳԻՆ ՄԱՍՆԱԿՑԵԼՈՒ ԻՐԱՎՈՒՆՔԸ

1. Մասնավոր գործընկերոջ ընտրության ընթացակարգին մասնակցելու իրավունք չունեն այն անձինք (անձանց կոնսորցիումը)`
   1. որոնք (որակավորման) հայտը ներկայացնելու օրվա դրությամբ դատական կարգով ճանաչվել են սնանկ.
   2. որոնք (որակավորման) հայտը ներկայացնելու օրվա դրությամբ հարկերի և պարտադիր այլ վճարների գծով ունեն նվազագույն աշխատավարձի 5000-ապատիկը գերազանցող ժամկետանց պարտավորություններ.
   3. որոնք կամ որոնց գործադիր մարմնի ներկայացուցիչը (որակավորման) հայտը ներկայացնելու օրվան նախորդող երեք տարիների ընթացքում դատապարտված է եղել ահաբեկչության ֆինանսավորման, երեխայի շահագործման կամ մարդկային թրաֆիքինգ ներառող հանցագործության, հանցավոր համագործակցություն ստեղծելու կամ դրան մասնակցելու, կաշառք ստանալու, կաշառք տալու կամ կաշառքի միջնորդության և օրենքով նախատեսված տնտեսական գործունեության դեմ ուղղված հանցագործությունների համար, բացառությամբ այն դեպքերի, երբ դատվածությունը օրենքով սահմանված կարգով հանված կամ մարված է.
   4. որոնց վերաբերյալ (որակավորման) հայտը ներկայացվելու օրվան նախորդող երեք տարվա ընթացքում առկա է Հայաստանի Հանրապետությունում կամ այլ երկրում կայացված անբողոքարկելի վարչական կամ դատական ակտ` պետություն-մասնավոր գործընկերության կամ գնումների ոլորտում հակամրցակցային համաձայնության կամ գերիշխող դիրքի չարաշահման համար.
   5. որոնք (որակավորման) հայտը ներկայացնելու օրվա դրությամբ ներառված են Եվրասիական տնտեսական միությանն անդամակցող երկրների գնումների մասին օրենսդրության համաձայն հրապարակված գնումների գործընթացին մասնակցելու իրավունք չունեցող հայտատուների ցուցակում.
   6. որոնք (որակավորման) հայտը ներկայացնելու օրվա դրությամբ ներառված են պետություն-մասնավոր գործընկերության ընթացակարգին մասնակցելու իրավունք չունեցող հայտատուների ցուցակում: Հայտատուն ընդգրկվում է նշված ցուցակում, եթե`

ա. խախտել է ՊՄԳ պայմանագրով նախատեսված կամ մասնավոր գործընկերոջ ընտրության ընթացակարգի շրջանակում ստանձնած էական պարտավորություն, որը հանգեցրել է հանրային գործընկերոջ կողմից պայմանագրի միակողմանի լուծմանը կամ մասնավոր գործընկերոջ ընտրության ընթացակարգին տվյալ հայտատուի հետագա մասնակցության դադարեցմանը, և որով չի վճարվել հայտի ապահովումը կամ պայմանագրի ապահովումը․

բ. որպես հաղթող հայտատու հրաժարվել է պայմանագիր կնքելուց և չի վճարել հայտի ապահովումը կամ պայմանագրի ապահովումը․

գ. հայտերը բացելուց հետո հրաժարվել է մասնավոր գործընկերոջ ընտրության ընթացակարգին հետագա մասնակցությունից և չի վճարել հայտի ապահովումը կամ պայմանագրի ապահովումը.

դ. ներառված է գնման գործընթացին մասնակցելու իրավունք չունեցող մասնակիցների ցանկում.

* 1. որոնք հանդիսանում են այնպիսի պետության ռեզիդենտ կամ գործում են կամ գրանցված են այնպիսի պետության իրավազորության ներքո կամ սերտորեն կապված են այնպիսի պետության հետ, որը Հայաստանի Հանրապետության հետ չունի դիվանագիտական հարաբերություններ։

1. Իրավասու մարմնի կամ հանրային գործընկերոջ դիմումի հիման վրա սույն ընթացակարգի 54-րդ կետի 6)-րդ ենթակետում նշված ցուցակում անձանց ներառելու վերաբերյալ որոշումը կայացնում և այն հրապարակում է, այդ թվում՝ ռուսերեն և անգլերեն, ՊՄԳ ստորաբաժանումը: Անձը նշված ցուցակում ընդգրկվում է հինգ տարի ժամկետով:
2. Մասնավոր գործընկերոջ ընտրության ընթացակարգի ընթացքում, սակայն մինչև հաղթող հայտատուի ճանաչումը հայտատուի վերաբերյալ սույն ընթացակարգի 54-րդ կետով սահմանված հանգամանքներից որևէ մեկի բացահայտվելու կամ այդպիսի հանգամանքի ի հայտ գալու դեպքում գնահատող հանձնաժողովի որոշմամբ տվյալ հայտատուն զրկվում է մասնավոր գործընկերոջ ընտրության ընթացակարգին հետագա մասնակցության իրավունքից։ Եթե սույն կետով նախատեսված իրավիճակն ի հայտ է գալիս հայտատուի հաղթող ճանաչվելուց հետո, ապա գնահատող հանձնաժողովի որոշմամբ գործընթացը վերադառնում է հայտերի գնահատման փուլ։
3. Մասնավոր գործընկերոջ ընտրության ընթացակարգին մասնակցելու նպատակով իրավաբանական անձը որակավորման հայտով գնահատող հանձնաժողովին ներկայացնում է հետևյալ փաստաթղթերը՝
   1. իրավաբանական անձի գրանցված և գործող լինելու փաստը հաստատող առնվազն մեկամսյա վաղեմության փաստաթուղթ՝ տրված տվյալ իրավաբանական անձը գրանցած պետական մարմնի կողմից.
   2. իրավաբանական անձի տնօրենների խորհրդի որոշում, կառավարման մարմինների այլ համարժեք որոշում կամ համապատասխան լիազորագիր, որով կհավաստվի մասնավոր գործընկերոջ ընտրության ընթացակարգի ընթացքում ներկայացուցչի լիազորությունը՝ գործելու իրավաբանական անձի անունից, ինչպես նաև ներկայացուցչի անձը հաստատող փաստաթղթի պատճենը։ Եթե հայտատուն իրավաբանական անձանց կոնսորցիում է, ապա սույն ենթակետի պահանջները տարածվում են կոնսորցիումին մասնակցող բոլոր իրավաբանական անձանց նկատմամբ։
4. Իրավաբանական անձանց կոնսորցիումով մասնավոր գործընկերոջ ընտրության ընթացակարգին մասնակցելու դեպքում սույն գլխով նախատեսված փաստաթղթերը պետք է ներկայացվեն կոնսորցիումի յուրաքանչյուր մասնակցի համար, ինչպես նաև կոնսորցիումի յուրաքանչյուր մասնակից պետք է բավարարի սույն գլխով նախատեսված պայմաններին։ Կոնսորցիումով մասնավոր գործընկերոջ ընտրության ընթացակարգին մասնակցելու դեպքում՝ գնահատող հանձնաժողովին ներկայացվում է նաև կոնսորցիումի վերաբերյալ պայմանագրի նոտարական կարգով վավերացված պատճենը։
5. Կոնսորցիումի վերաբերյալ պայմանագրով, ի թիվս այլնի, պետք է նախատեսված լինի մասնավոր գործընկերոջ ընտրության ընթացակարգում հաղթող հայտատու ճանաչվելու դեպքում ՊՄԳ պայմանագրի կնքման նպատակով ստեղծվող իրավաբանական անձի կանոնադրական կապիտալում կոնսորցիումի մասնակիցներից յուրաքանչյուրի բաժնեմասնակցության չափը և բաժնեմասնակցության հիմնական պայմանները (հավաստվող իրավունքներ, արտոնություններ և սահմանափակումներ)։
6. Մասնավոր գործընկերոջ ընտրության ընթացակարգի ընթացքում, սակայն մինչև հաղթող հայտատուի ճանաչումը կոնսորցիումի մասնակիցների կողմից կոնսորցիումի վերաբերյալ պայմանագրում սույն ընթացակարգի 59-րդ կետին հակասող փոփոխության իրականացման կամ կոնսորցիումի վերաբերյալ պայմանագրին հակասող գործողության կատարման դեպքում գնահատող հանձնաժողովի որոշմամբ կոնսորցիումը զրկվում է մասնավոր գործընկերոջ ընտրության ընթացակարգին հետագա մասնակցության իրավունքից։ Եթե սույն կետով նախատեսված իրավիճակն ի հայտ է գալիս կոնսորցիումի՝ հաղթող հայտատու ճանաչվելուց հետո, ապա գնահատող հանձնաժողովի որոշմամբ գործընթացը վերադառնում է հայտերի գնահատման փուլ։
7. Կոնսորցիումի վերաբերյալ պայմանագրի կողմերից որևէ մեկը չի կարող մասնավոր գործընկերոջ ընտրության նույն ընթացակարգին ներկայացնել առանձին (որակավորման) հայտ: Սույն կետի պահանջի չպահպանման դեպքում (որակավորման) հայտերի բացման նիստում մերժվում են ինչպես կոնսորցիումով, այնպես էլ առանձին ներկայացված (որակավորման) հայտերը։
8. ՊՄԳ պայմանագրի ստորագրումից հետո ՊՄԳ ծրագրի իրականացման նպատակով ստեղծված իրավաբանական անձի կանոնադրական կապիտալում կոնսորցիումի մասնակիցների բաժնեմասնակցության կառուցվածքի յուրաքանչյուր փոփոխություն հաստատում է Կառավարությունը:
9. Հայտատու չի կարող հանդիսանալ Հայաստանի Հանրապետության կամ համայնքի ուղղակի կամ անուղղակի բաժնեմասնակցությամբ ընկերությունը կամ այն ընկերությունը, որում Հայաստանի Հանրապետությունը կամ համայնքը որևէ այլ՝ օրենքով չարգելված ձևով հնարավորություն ունի կանխորոշելու ընկերության որոշումները, կամ վերոնշյալ ընկերության մասնակցությամբ կոնսորցիումը։
10. Հայտատուն պետք է համապատասխանի ՊՄԳ պայմանագրի նախագծով նախատեսվող պարտավորությունների կատարման համար անհրաժեշտ և որակավորման հարցմամբ սահմանված որակավորման հետևյալ չափանիշներին.
11. մասնագիտական փորձառություն.
12. տեխնիկական կարողություններ և փորձառություն.
13. ֆինանսական և տնտեսական կարողություններ:
14. Հայտատուն (կոնսորցիումի դեպքում՝ կոնսորցիումի մասնակիցը) պատասխանատվություն է կրում իր կողմից մասնավոր գործընկերոջ ընտրության ընթացակարգի ընթացքում ներկայացված բոլոր փաստաթղթերի, տեղեկությունների և այլ տվյալների հավաստիության համար։ Մասնավոր գործընկերոջ ընտրության ընթացակարգի ընթացքում գնահատող հանձնաժողովին սխալ կամ կեղծ տեղեկատվություն ներկայացնելու դեպքում գնահատող հանձնաժողովի որոշմամբ հայտատուն անհապաղ զրկվում է մասնավոր գործընկերոջ ընտրության ընթացակարգին մասնակցելու իրավունքից։ Եթե հանրային գործընկերը մասնավոր գործընկերոջ կողմից մասնավոր գործընկերոջ ընտրության ընթացակարգի ընթացքում սխալ կամ կեղծ տեղեկություն ներկայացրած լինելու մասին տեղեկանում է ՊՄԳ պայմանագրի կնքումից հետո, ապա հանրային գործընկերը միակողմանիորեն լուծում է պայմանագիրը՝ մասնավոր գործընկերոջից պահանջելով իրենց հասցված վնասների հատուցում։
15. Հայտատուն (կոնսորցիումի դեպքում՝ կոնսորցիումի մասնակիցը) սույն ընթացակարգի 65-րդ կետով նախատեսված կարգով պատասխանատվություն է կրում իր կողմից մասնավոր գործընկերոջ ընտրության ընթացակարգի ընթացքում ներկայացվող փաստաթղթերի՝ կառավարման մարմինների կողմից պատշաճ կարգով հաստատված չլինելու կամ վերջիններիս հետ պատշաճ կարգով համաձայնեցված չլինելու դեպքերում։

## ՄԱՍՆԱՎՈՐ ԳՈՐԾԸՆԿԵՐՈՋ ԸՆՏՐՈՒԹՅԱՆ ԸՆԹԱՑԱԿԱՐԳԻ ԸՆԹԱՑՔԻ ԱՐՁԱՆԱԳՐՈՒՄԸ

1. Գնահատող հանձնաժողովի նիստերը տեսաձայնագրվում կամ ձայնագրվում և քարտուղարի կողմից արձանագրվում են, և յուրաքանչյուր նիստի արդյունքում նիստին ներկա հանձնաժողովի անդամները և քարտուղարը պարտադիր կարգով ստորագրում են այդ նիստի արձանագրությունը:
2. Գնահատող հանձնաժողովի նիստերի արձանագրությունները ենթակա են պաշտոնական կայքում հրապարակման նիստի ավարտից հետո երեք աշխատանքային օրվա ընթացքում։
3. Գնահատող հանձնաժողովի անդամները և քարտուղարը պարտավոր են ապահովել որակավորման հարցման և առաջարկի հարցման համաձայն հայտատուների կողմից որպես գաղտնի նշված տեղեկությունների գաղտնիությունը և Հայաստանի Հանրապետության օրենքով սահմանված կարգով պատասխանատվություն են կրում դրանց հրապարակման հետևանքով հայտատուներին պատճառված վնասի համար՝ բացառությամբ օրենքով նախատեսված` պարտադիր հրապարակման ենթակա տեղեկությունների։
4. ՊՄԳ պայմանագիրը կնքելուն կամ մասնավոր գործընկերոջ ընտրության ընթացակարգը չկայացած հայտարարելուն հաջորդող տասնհինգ աշխատանքային օրվա ընթացքում իրավասու մարմինը կազմում է մասնավոր գործընկերոջ ընտրության ընթացակարգի մասին հաշվետվություն: Սույն կետով նախատեսված հաշվետվությունը պարունակում է՝
   1. մասնավոր գործընկերոջ ընտրության ընթացակարգի ընթացքում ստացված հարցումները և ներկայացված պարզաբանումները.
   2. հայտատուների տվյալները` անվանումը, գրանցման վայրը, կապի միջոցները.
   3. հայտերով ներկայացված ֆինանսական և տեխնիկական առաջարկները.
   4. որակավորման հայտերի և հայտերի գնահատման կարգը և դրանց գնահատման արդյունքները.
   5. որակավորման հայտի կամ հայտի մերժման դեպքում` դրա հիմնավորումը.
   6. ՊՄԳ պայմանագիրը, իսկ մասնավոր գործընկերոջ ընտրության ընթացակարգի արդյունքում պայմանագիր չկնքվելու դեպքում` դրա հիմնավորումը.
   7. հակաօրինական գործողություններ հայտնաբերվելու դեպքում դրանց և այդ կապակցությամբ ձեռնարկված գործողությունների համառոտ նկարագիրը.
   8. այլ անհրաժեշտ տեղեկություններ:
5. ՊՄԳ պայմանագրի կնքումից կամ մասնավոր գործընկերոջ ընտրության ընթացակարգը չկայացած հայտարարվելուց հետո մասնավոր գործընկերոջ ընտրության ընթացակարգին առնչվող բոլոր փաստաթղթերը, այդ թվում գնահատող հանձնաժողովի նիստերի արձանագրությունները, որոշումները, հաշվետվությունները, ստացված որակավորման հայտերը, հայտերը և այլ փաստաթղթերը հաշվառվում և պահպանվում են համապատասխան ոլորտի իրավասու մարմնի կողմից։

## ՄԱՍՆԱՎՈՐ ԳՈՐԾԸՆԿԵՐՈՋ ԸՆՏՐՈՒԹՅԱՆ ԸՆԹԱՑԱԿԱՐԳԻ ՁԵՎԵՐԸ

1. Մասնավոր գործընկերոջ ընտրության ընթացակարգի անցկացման ձևերն են՝ բաց ընթացակարգը և փակ ընթացակարգը։ Մասնավոր գործընկերոջ ընտրության ընթացակարգի ձևը սահմանվում է ՊՄԳ ծրագրի իրականացման վերաբերյալ որոշմամբ։
2. Բաց ընթացակարգի կիրառման դեպքում ՊՄԳ ծրագրի իրականացման վերաբերյալ որոշումը, մասնավոր գործընկերոջ ընտրության ընթացակարգի հայտարարությունը, որակավորման հարցումը հրապարակային են և հասանելի։ Բաց ընթացակարգն իրականացվում է որակավորման հարցման և առաջարկի հարցման փուլերով: ՊՄԳ ծրագրի իրականացման վերաբերյալ Կառավարության որոշմամբ կարող է սահմանվել մեկ փուլով բաց ընթացակարգի իրականացում:
3. Մեկ փուլով բաց ընթացակարգի կիրառման դեպքում գնահատող հանձնաժողովի կողմից հաստատված և հայտատուներին տրամադրված հրավերը ներառում է միաժամանակ որակավորման հարցում և առաջարկի հարցում։ Սույն կետով նախատեսված դեպքում հայտատուի կողմից ներկայացվում է միաժամանակ որակավորման հայտ և հայտ՝ առանձնացված ծրարներով։
4. Փակ ընթացակարգի կիրառման դեպքում ՊՄԳ ծրագրի իրականացման վերաբերյալ Կառավարության որոշումը ենթակա չէ հրապարակման, իսկ որակավորման հարցումը տրամադրվում է միայն իրավասու մարմնի կողմից նախապես որոշված անձանց: Փակ ընթացակարգն իրականացվում է ՊՄԳ ծրագրի իրականացման վերաբերյալ Կառավարության որոշմամբ սահմանված կարգով, եթե ՊՄԳ ծրագրի նախագիծն ուղղակիորեն առնչվում է Հայաստանի Հանրապետության պաշտպանությանը և պարունակում է պետական գաղտնիք:

## ՄԱՍՆԱՎՈՐ ԳՈՐԾԸՆԿԵՐՈՋ ԸՆՏՐՈՒԹՅԱՆ ԸՆԹԱՑԱԿԱՐԳԻ ՀԱՅՏԱՐԱՐՈՒԹՅՈՒՆԸ, ՈՐԱԿԱՎՈՐՄԱՆ ՀԱՐՑՈՒՄԸ ԵՎ ԱՌԱՋԱՐԿԻ ՀԱՐՑՈՒՄԸ

1. Մասնավոր գործընկերոջ ընտրության բաց ընթացակարգի մեկնարկից առաջ գնահատող հանձնաժողովը պաշտոնական կայքում հրապարակում է մասնավոր գործընկերոջ ընտրության ընթացակարգի վերաբերյալ հայտարարություն։ Գնահատող հանձնաժողովը և ՊՄԳ ստորաբաժանումը պետք է ներդնեն իրենց լավագույն ջանքը հայտարարությունը նաև ՊՄԳ ծրագրերի իրականացման ոլորտում բարձր հեղինակություն ունեցող միջազգային պարբերականներում հրապարակելու համար՝ դրանց առկայության դեպքում։
2. Հայտարարությունը պարունակում է հետևյալ տեղեկությունները`
3. իրավասու մարմնի անվանումը և գտնվելու վայրը.
4. մասնավոր գործընկերոջ ընտրության ընթացակարգի ծածկագիրը.
5. ՊՄԳ ծրագրի և ՊՄԳ պայմանագրի բովանդակության համառոտ և հստակ շարադրանքը.
6. հայտատուների` բաց ընթացակարգին մասնակցելու իրավունքի մասին հայտարարությունը.
7. թղթային ձևով որակավորման հարցում (մեկ փուլով բաց ընթացակարգի դեպքում՝ հրավեր) ստանալու պայմանները, այդ թվում` դրա համար գանձվող վճարի չափը, վճարման կարգը.
8. լեզուն կամ լեզուները, որոնցով պետք է ներկայացվեն հայտերը.
9. հայտատուների որակավորման չափանիշների համառոտ շարադրանքը.
10. հաղթող հայտատուի որոշման կարգը.
11. որակավորման հայտեր (մեկ փուլով բաց ընթացակարգի դեպքում՝ հայտեր) ներկայացնելու ձևը, տեղը և ժամկետը.
12. որակավորման հայտերի (մեկ փուլով բաց ընթացակարգի դեպքում՝ հայտերի) բացման ձևը, վայրը, օրը և ժամը.
13. պոտենցիալ հայտատուների հետ, մասնակցության համար բաց քննարկումների վայրը, օրը և ժամը, հարցումների ներկայացման ժամկետը.
14. առկայության դեպքում՝ առաջարկի հարցում տրամադրելու համար գանձվող վճարի չափը կամ դրա հաշվարկման կարգը.
15. անհրաժեշտության դեպքում` այլ տեղեկություններ:
16. Հայտարարության հիման վրա իրավասու մարմնին գրավոր պահանջ ներկայացրած անձն իրավունք ունի այդ պահանջը ներկայացնելուն հաջորդող առաջին աշխատանքային օրվա ընթացքում հայտարարությամբ նախատեսված ձևով ստանալու որակավորման հարցում (մեկ փուլով բաց ընթացակարգի դեպքում՝ հրավեր):
17. Բաց ընթացակարգի դեպքում որակավորման հայտերի ներկայացման համար նախատեսվող ժամկետը հաշվարկվում է հայտարարությունը պաշտոնական կայքում հրապարակելու օրվանից:
18. Որակավորման հարցումը հաստատվում է գնահատող հանձնաժողովի որոշմամբ։ Որակավորման հայտերի ներկայացման ժամկետը առնվազն քառասուն օրացուցային օր է՝ հաշվված հայտարարության հրապարակման պահից:
19. Որակավորման հարցումը թղթային կամ էլեկտրոնային եղանակով տրամադրվում է այն ստանալու մասին դիմում ներկայացրած անձանց՝ դիմումը ստանալու պահից մեկ աշխատանքային օրվա ընթացքում։
20. Որակավորման հարցումը ներառում է՝
    1. ներածություն, այդ թվում՝ ՊՄԳ ծրագրի և ՊՄԳ պայմանագրի հիմնական պայմանները.
    2. հայտատուներին ուղղված ցուցումները.
    3. հայտատուների կողմից ներկայացվող հավաստումները և դրանց նկատմամբ պահանջները.
    4. որակավորման հայտի ձևի (այդ թվում՝ դրա ներկայացման լեզվի), բովանդակության և դրա ներկայացման կարգի նկատմամբ կիրառելի պահանջները.
    5. որակավորման հայտերի ներկայացման վերջնաժամկետը.
    6. հայտատուի՝ մասնավոր գործընկերոջ ընտրության ընթացակարգին մասնակցելու իրավունքը.
    7. հայտատուի մասնագիտական փորձառության նկատմամբ կիրառելի պահանջները.
    8. հայտատուի տեխնիկական կարողությունների և փորձառության նկատմամբ կիրառելի պահանջները.
    9. հայտատուի ֆինանսական և տնտեսական կարողությունների նկատմամբ կիրառելի պահանջները.
    10. որակավորման հայտի գնահատման կարգը.
    11. ըստ անհրաժեշտության՝ հայտատուի կողմից որակավորման հայտի ապահովման ներկայացման կարգը և որակավորման հայտի ապահովման վճարման հիմքերը.
    12. մասնավոր գործընկերոջ ընտրության ընթացակարգի ժամանակացույցը.
    13. պոտենցիալ հայտատուների կողմից հարցումների կատարման և պարզաբանումների տրամադրման կարգը.
    14. պոտենցիալ հայտատուների հետ մասնակցության համար բաց քննարկումների վայրը, օրը և ժամը, ինչպես նաև մասնակցության պայմանները.
    15. որակավորման հարցման մեջ փոփոխություններ կատարելու կարգը.
    16. անհրաժեշտության դեպքում՝ այլ տեղեկություններ։
21. Առաջարկի հարցումը հաստատվում է գնահատող հանձնաժողովի որոշմամբ։ Հայտերի ներկայացման ժամկետը առնվազն վաթսուն օրացուցային օր է՝ հաշվված առաջարկի հարցումը հայտատուներին տրամադրելու պահից:
22. Առաջարկի հարցումը թղթային կամ էլեկտրոնային եղանակով տրամադրվում է միայն որակավորված հայտատուներին՝ գնահատող հանձնաժողովի կողմից առաջարկի հարցումը հաստատելու պահից երկու աշխատանքային օրվա ընթացքում։
23. Առաջարկի հարցումը ներառում է՝
    1. ներածություն, այդ թվում՝ ՊՄԳ ծրագրի և ՊՄԳ պայմանագրի հիմնական պայմանները.
    2. հայտատուներին ուղղված ցուցումները.
    3. հայտատուների կողմից ներկայացվող հավաստումները և դրանց նկատմամբ պահանջները.
    4. ՊՄԳ ծրագրի նախագիծը.
    5. ՊՄԳ պայմանագրի նախագիծը.
    6. հայտի ձևի (այդ թվում՝ դրա ներկայացման լեզվի), բովանդակության և դրա ներկայացման կարգի նկատմամբ կիրառելի պահանջները.
    7. հայտերի ներկայացման վերջնաժամկետը.
    8. հայտերի վավերության ժամկետը.
    9. մասնավոր գործընկերոջ ընտրության ընթացակարգի ժամանակացույցը.
    10. տեխնիկական առաջարկների բացման կարգը.
    11. տեխնիկական առաջարկների գնահատման կարգը (կիրառելիության դեպքում՝ դրան տրվող կշիռը).
    12. ֆինանսական առաջարկների բացման կարգը.
    13. ֆինանսական առաջարկների գնահատման կարգը (կիրառելիության դեպքում՝ դրան տրվող կշիռը).
    14. տեխնիկական և ֆինանսական առաջարկների վերաբերյալ պարզաբանումների հայցման և դրանց տրամադրման կարգը.
    15. հաղթող հայտատուի որոշման կարգը.
    16. հայտի ապահովման նկատմամբ կիրառելի պահանջները, այդ թվում՝ դրա չափը և ներկայացման կարգը.
    17. որակավորված հայտատուների կողմից հարցումների կատարման և պարզաբանումների տրամադրման կարգը.
    18. որակավորված բոլոր հայտատուների հետ քննարկման իրականացման վայրը, օրը և ժամը, ինչպես նաև մասնակցության պայմանները.
    19. առաջարկի հարցման և հայտում փոփոխություններ կատարելու կարգը.
    20. անհրաժեշտության դեպքում՝ այլ տեղեկություններ։

## ՈՐԱԿԱՎՈՐՄԱՆ ՀԱՅՏԵՐԸ

1. Հայտատուն պարտավոր է որակավորման հայտով ներկայացնել որակավորման հարցմամբ պահանջվող բոլոր տեղեկությունները։ Գնահատող հանձնաժողովը գնահատում է միայն օրենքին, սույն ընթացակարգին և որակավորման հարցմանը համապատասխանող ձևով ներկայացված և ամբողջական հայտերը։ Ոչ ամբողջական կամ պայմաններով ներկայացված որակավորման հայտերը ենթակա են որակավորման հայտերի բացման նիստում մերժման և նույնությամբ վերադարձման դրանք ներկայացնող անձանց։
2. Կոնսորցիումով մասնավոր գործընկերոջ ընտրության ընթացակարգին մասնակցելու դեպքում որակավորման հայտը պետք է նաև ներառի կոնսորցիումի մասնակիցների կողմից որակավորման հարցմամբ նախատեսված ձևաչափով տրամադրվող կատարման անվերապահ երաշխիք:
3. Հայտատուն պարտավոր է որակավորման հայտը ներկայացնել չորս օրինակից, որոնցից՝
   1. մեկ թղթային օրինակը հստակ ընթեռնելի «ԲՆՕՐԻՆԱԿ» նշմամբ պետք է ներառի որակավորման հարցմամբ պահանջվող բոլոր փաստաթղթերի բնօրինակները (որակավորման հարցմամբ նախատեսված լինելու դեպքում՝ պատճենները).
   2. որակավորման ամբողջական հայտի մեկ թղթային պատճենը հստակ ընթեռնելի «ՊԱՏՃԵՆ» նշմամբ.
   3. երկու էլեկտրոնային օրինակ՝ ներկայացված որակավորման հարցմամբ սահմանված էլեկտրոնային կրիչներով։
4. Ներկայացված որակավորման հայտերի օրինակների միջև անհամապատասխանությունների առկայության դեպքում նախապատվությունը տրվում է բնօրինակով ներկայացված տարբերակին։
5. Սույն ընթացակարգի 88-րդ կետով նախատեսված փաստաթղթերը և էլեկտրոնային կրիչները դրվում են ծրարի մեջ, որը սոսնձում է այն ներկայացնողը։ Ծրարը և որակավորման հարցմամբ նախատեսված` հայտատուի կազմած փաստաթղթերն ստորագրում է վերջինիս ներկայացուցիչը:
6. Սույն ընթացակարգի 90-րդ կետում նշված ծրարի վրա որակավորման հայտը կազմելու լեզվով նշվում են`
   1. իրավասու մարմնի անվանումը և հայտի ներկայացման վայրը (հասցեն).
   2. մասնավոր գործընկերոջ ընտրության ընթացակարգի ծածկագիրը.
   3. «չբացել մինչև որակավորման հայտերի բացման նիստը» բառերը.
   4. հայտատուի անվանումը, գտնվելու վայրը և հեռախոսահամարը:
7. Որակավորման հայտերը և դրանց փոփոխությունները քարտուղարը գրանցում է գրանցամատյանում` ըստ ստացման հերթականության` ծրարի վրա նշելով գրանցման համարը, օրը և ժամը: Հայտատուի պահանջով այդ մասին տրվում է տեղեկանք:
8. Սույն գլխի պահանջներին չհամապատասխանող որակավորման հայտերը գնահատող հանձնաժողովը որակավորման հայտերի բացման նիստում մերժում է և նույնությամբ վերադարձնում ներկայացնողին:
9. Որակավորման հայտը վավեր է մինչև օրենքին և սույն ընթացակարգին համապատասխան ՊՄԳ պայմանագրի կնքումը, հայտատուի կողմից որակավորման հայտը հետ վերցնելը, որակավորման հայտի մերժումը կամ մասնավոր գործընկերոջ ընտրության ընթացակարգը չկայացած հայտարարվելը։
10. Հայտատուն մինչև որակավորման հայտերը ներկայացնելու վերջնաժամկետը կարող է փոփոխել, լրացնել կամ հետ վերցնել իր որակավորման հայտը:
11. Որակավորման հայտի փոփոխման կամ լրացման մասին ծանուցումն ուղարկվում է սույն ընթացակարգի 88-91-րդ կետերով նախատեսված կարգով` դրա վրա ավելացնելով «ՓՈՓՈԽՈՒՄ» բառը: Որակավորման հայտը հետ վերցնելու դեպքում հայտատուն մինչև որակավորման հայտերը բացելը ներկայացնում է այդ մասին գրավոր ծանուցում: Որակավորման հայտը հետ վերցնելու մասին ծանուցման առկայության դեպքում տվյալ որակավորման հայտը ենթակա չէ բացման, այն նույնությամբ վերադարձվում է որակավորման հայտը ներկայացրած անձին։
12. Որակավորման հայտերը (այդ թվում՝ դրանց փոփոխությունները) պետք է ներկայացվեն մինչև որակավորման հարցմամբ ներկայացված վերջնաժամկետի վերջին օրը՝ ժամը 18։00-ն։ Վերջնաժամկետից ուշ ներկայացված որակավորման հայտերը ենթակա չեն գնահատման։ Գնահատող հանձնաժողովը մերժում է այդպիսի որակավորման հայտերը և վերադարձնում դրանք ներկայացրած անձանց։
13. Որակավորման հայտերը գնահատող հանձնաժողովի կողմից բացվում են որակավորման հարցմամբ նշված օրը, ժամին և վայրում` որակավորման հայտերի բացման նիստում:
14. Որակավորման հայտերի բացման նիստում հրապարակվում են`
    1. որակավորման հայտ ներկայացրած յուրաքանչյուր հայտատուի անվանումը.
    2. տեղեկություններ` որակավորման հայտեր պարունակող ծրարների կազմման և ներկայացման` որակավորման հարցման պահանջներին համապատասխանության վերաբերյալ.
    3. տեղեկություններ` բացված յուրաքանչյուր ծրարում որակավորման հարցմամբ պահանջվող փաստաթղթերի առկայության վերաբերյալ.
    4. տեղեկություններ` յուրաքանչյուր հայտատուի ներկայացրած փաստաթղթերի` որակավորման հարցմամբ սահմանված վավերապայմաններին համապատասխանելու մասին.
    5. տեղեկություններ` որակավորման հայտերի հետկանչման կամ փոփոխությունների մասին:
15. Որակավորման հայտերը բացվելուց հետո կազմվում է արձանագրություն, որը կցվում է մասնավոր գործընկերոջ ընտրության ընթացակարգի արձանագրությանը: Արձանագրությունն ստորագրում են գնահատող հանձնաժողովի նիստին ներկա անդամները: Արձանագրությունը պարունակում է`
    1. տեղեկություն` որակավորման հայտերի բացման վայրի, օրվա և ժամի մասին.
    2. որակավորման հայտեր ներկայացրած հայտատուների անվանումները և հասցեները.
    3. տվյալներ` ծրարների կազմման և ներկայացման` որակավորման հարցման պահանջներին համապատասխանության մասին.
    4. տվյալներ` բացված յուրաքանչյուր ծրարում որակավորման հարցմամբ պահանջվող փաստաթղթերի առկայության մասին.
    5. տվյալներ` յուրաքանչյուր հայտատուի ներկայացրած փաստաթղթերի` որակավորման հարցմամբ սահմանված պայմաններին համապատասխան կազմված լինելու մասին.
    6. մասնավոր գործընկերոջ ընտրության ընթացակարգը չկայացած հայտարարվելու դեպքում` դրա հիմնավորումը.
    7. տեղեկատվություն` որակավորման հայտերի վերաբերյալ հարցումների և պատասխանների մասին.
    8. գնահատող հանձնաժողովի հաջորդ նիստի վայրը, օրը և ժամը.
    9. նիստին ներկա հանձնաժողովի անդամների անունները և ազգանունները:
16. Եթե գնահատող հանձնաժողովի անդամը կամ հայտատուն որակավորման հայտերի բացման վերաբերյալ ցանկանում է արտահայտել հայտերի բացման նիստի արձանագրության մեջ չներառված կարծիք (հատուկ կարծիք), ապա դա ներկայացնում է գրավոր` նիստի ընթացքում, որը կցվում է սույն ընթացակարգի 100-րդ կետում նշված արձանագրությանը:
17. Հայտատուները և նրանց ներկայացուցիչները կարող են ներկա լինել գնահատող հանձնաժողովի նիստերին: Հայտատուները կամ նրանց ներկայացուցիչները կարող են պահանջել գնահատող հանձնաժողովի նիստերի արձանագրությունների պատճենները, որոնք տրամադրվում են մեկ օրացուցային օրվա ընթացքում: Պատվիրատուն պարտավոր է ապահովել հայտատուների կողմից որպես գաղտնի նշված տեղեկությունների գաղտնիությունը և Հայաստանի Հանրապետության օրենքով սահմանված կարգով պատասխանատվություն է կրում դրանց հրապարակման հետևանքով հայտատուներին պատճառված վնասի համար, բացառությամբ օրենքով նախատեսված` պարտադիր հրապարակման ենթակա տեղեկությունների:
18. Գնահատող հանձնաժողովի անդամները և քարտուղարը ստորագրում են շահերի բախման բացակայության մասին հայտարարություն, որը հայտերի բացման նիստի ավարտին հաջորդող առաջին աշխատանքային օրը հրապարակվում է պաշտոնական կայքում:
19. Գնահատող հանձնաժողովի անդամը կամ քարտուղարը չի կարող մասնակցել գնահատող հանձնաժողովի աշխատանքներին և պարտավոր է որակավորման հայտերի բացման նիստին ներկայացնել ինքնաբացարկ, եթե վերջինիս հետ փոխկապակցված անձը տվյալ ընթացակարգին մասնակցելու համար ներկայացրել է որակավորման հայտ:
20. Որակավորման հայտերի բացման նիստի օրվա ավարտին հաջորդող առաջին աշխատանքային օրը որակավորման հայտերի բացման նիստի արձանագրությունը հրապարակվում է պաշտոնական կայքում:
21. Սույն գլխով նախատեսված պաշտոնական կայքում տեղեկատվության հրապարակման վերաբերյալ նորմերը չեն գործում մասնավոր գործընկերոջ ընտրության փակ ընթացակարգի դեպքում։ Փակ ընթացակարգի կիրառման դեպքում որակավորման հարցումը տրամադրվում է միայն իրավասու մարմնի կողմից նախապես որոշված անձանց:
22. Գնահատող հանձնաժողովը որակավորման հայտերը գնահատում է որակավորման հարցմամբ սահմանված կարգով: Բավարար են գնահատվում որակավորման հարցմամբ նախատեսված պայմաններին համապատասխանող որակավորման հայտերը, հակառակ դեպքում որակավորման հայտերը գնահատվում են անբավարար և մերժվում են:
23. Որակավորման հայտերի գնահատման հարցում գնահատող հանձնաժողովը սույն ընթացակարգի շրջանակներում ունի հայեցողություն։
24. Եթե գնահատող հանձնաժողովի նիստի ընթացքում հայտատուի որակավորման հայտում արձանագրվում են տեխնիկական բնույթի անհամապատասխանություններ՝ որակավորման հարցման պահանջների նկատմամբ, ապա հանձնաժողովն իրավասու է մինչև հինգ աշխատանքային օրով կասեցնել նիստը, իսկ քարտուղարը նույն օրը դրա մասին ծանուցում է հայտատուին՝ առաջարկելով մինչև կասեցման ժամկետի ավարտը շտկել անհամապատասխանությունը: Հայտատուին ուղարկվող ծանուցման մեջ մանրամասն նկարագրվում են հայտնաբերված անհամապատասխանությունները:
25. Եթե սույն ընթացակարգի 109-րդ կետով սահմանված ժամկետում հայտատուն շտկում է արձանագրված անհամապատասխանությունը, ապա նրա որակավորման հայտը գնահատվում է հիմք ընդունելով կատարված շտկումները:
26. Գնահատող հանձնաժողովը որակավորման հայտերը գնահատում և որակավորված հայտատուների ցանկը հաստատելու վերաբերյալ որոշումը կայացնում է որակավորման հայտերի բացման պահից մեկ ամսվա ընթացքում։
27. Մասնավոր գործընկերոջ ընտրության ընթացակարգին կոնսորցիումով մասնակցող հայտատուի որակավորման հայտի գնահատման ժամանակ հաշվի են առնվում կոնսորցիումի բոլոր մասնակիցների միասնական որակավորումները։ Կոնսորցիումի մասնակիցը չի կարող նույն ընթացակարգին ներկայացնել առանձին որակավորման հայտ: Որակավորման հայտերի գնահատման և որակավորված հայտատուների ցանկը հաստատելու վերաբերյալ որոշման կայացման պահից հինգ աշխատանքային օրվա ընթացքում գնահատող հանձնաժողովը պաշտոնական կայքում հրապարակում է որակավորված հայտատուների ցանկը։
28. Միայն սույն ընթացակարգով սահմանված կարգով որակավորված հայտատուները կստանան իրավունք մասնակցելու առաջարկի հարցման փուլին։
29. Նախքան առաջարկի հարցման փուլը գնահատող հանձնաժողովի որոշմամբ կարող են կազմակերպվել աշխատանքային քննարկումներ որակավորված հայտատուների հետ ՊՄԳ ծրագրի նախագծի առնչությամբ հարցադրումների և խնդիրների արձանագրման նպատակով (առկայության դեպքում): Սույն կետով նախատեսված աշխատանքային քննարկումներին հրավիրվում են նաև աշխատանքային խմբի անդամները։ Աշխատանքային քննարկումների ժամանակ գնահատող հանձնաժողովը պետք է ապահովի բոլոր որակավորված հայտատուների միաժամանակյա մասնակցության հավասար հնարավորությունը, ինչպես նաև ապահովի այդպիսի քննարկումների արձանագրությունների վարումը՝ դրանք քննարկմանը հաջորդող հինգ աշխատանքային օրվա ընթացքում տրամադրելով բոլոր որակավորված հայտատուներին։
30. Սույն ընթացակարգի 114-րդ կետով նախատեսված աշխատանքային քննարկումների արձանագրությունը պետք է ստորագրվի գնահատող հանձնաժողովի` քննարկմանը ներկա բոլոր անդամների կողմից։ Արձանագրությունն առնվազն պարունակում է՝
    1. տեղեկություն` աշխատանքային քննարկման վայրի, օրվա և ժամի մասին.
    2. աշխատանքային քննարկմանը ներկայացած հայտատուների անվանումները.
    3. մանրամասն տեղեկատվություն` քննարկմանը բարձրացված յուրաքանչյուր հարցի և այդ առնչությամբ գնահատող հանձնաժողովի կողմից տրված պարզաբանման, ինչպես նաև գնահատող հանձնաժողովի նախաձեռնությամբ տրված պարզաբանումների մասին.
    4. աշխատանքային քննարկմանը ներկա հանձնաժողովի անդամների և հրավիրված անձանց անունները և ազգանունները:
31. **ԱՌԱՋԱՐԿԻ ՀԱՐՑՄԱՆ ՓՈՒԼԻ ՀԱՅՏԵՐԸ**
32. Հայտատուն պարտավոր է հայտով ներկայացնել առաջարկի հարցմամբ պահանջվող բոլոր տեղեկությունները։
33. Գնահատող հանձնաժողովը գնահատում է միայն օրենքին, սույն ընթացակարգին և առաջարկի հարցմանը համապատասխանող ձևով ներկայացված և ամբողջական հայտերը։ Ոչ ամբողջական կամ պայմաններով ներկայացված հայտերը ենթակա են հայտերի բացման նիստում մերժման և նույնությամբ վերադարձման դրանք ներկայացնող անձանց։
34. Հայտատուն պարտավոր է հայտով ներկայացնել տեխնիկական առաջարկ և ֆինանսական առաջարկ։ Ներկայացվող առաջարկներից յուրաքանչյուրը տեղադրվում է առանձին ծրարում, որոնք իրենց հերթին հայտատուի կողմից ներկայացվում են մեկ ծրարի մեջ տեղադրված։ Յուրաքանչյուր առաջարկ ներկայացվում է չորս օրինակից, որոնցից՝
    1. մեկ թղթային օրինակը հստակ ընթեռնելի «ԲՆՕՐԻՆԱԿ» նշմամբ պետք է ներառի առաջարկի հարցմամբ պահանջվող բոլոր փաստաթղթերի բնօրինակները (առաջարկի հարցմամբ նախատեսված լինելու դեպքում՝ պատճենները).
    2. ամբողջական հայտի մեկ թղթային պատճենը հստակ ընթեռնելի «ՊԱՏՃԵՆ» նշմամբ.
    3. երկու էլեկտրոնային օրինակ՝ ներկայացված առաջարկի հարցմամբ սահմանված էլեկտրոնային կրիչներով։
35. Սույն ընթացակարգի 118-րդ կետով նշված բոլոր ծրարները սոսնձվում են դրանք ներկայացնող անձանց կողմից։ Յուրաքանչյուր ծրարը և առաջարկի հարցմամբ նախատեսված` հայտատուի կազմած փաստաթղթերն ստորագրում է վերջինիս ներկայացուցիչը:
36. Սույն ընթացակարգի 118-րդ կետերում նշված ծրարների վրա հայտը կազմելու լեզվով նշվում են`
    1. իրավասու մարմնի անվանումը և հայտի ներկայացման վայրը (հասցեն).
    2. մասնավոր գործընկերոջ ընտրության ընթացակարգի ծածկագիրը.
    3. «չբացել մինչև հայտերի բացման նիստը» բառերը.
    4. հայտատուի անվանումը, գտնվելու վայրը և հեռախոսահամարը.
    5. կիրառելիության դեպքում ծրարով ներկայացվող առաջարկը («Տեխնիկական առաջարկ» կամ «Ֆինանսական առաջարկ»):
37. Ներկայացված հայտերի օրինակների միջև անհամապատասխանությունների առկայության դեպքում նախապատվությունը տրվում է բնօրինակով ներկայացված տարբերակին։
38. Հայտերը և դրանց փոփոխությունները քարտուղարը գրանցում է գրանցամատյանում` ըստ ստացման հերթականության` ծրարի վրա նշելով գրանցման համարը, օրը և ժամը: Հայտատուի պահանջով այդ մասին տրվում է տեղեկանք:
39. Սույն գլխի պահանջներին չհամապատասխանող հայտերը գնահատող հանձնաժողովը որակավորման հայտերի բացման նիստում մերժում է և նույնությամբ վերադարձնում ներկայացնողին:
40. Հայտը վավեր է մինչև օրենքին և սույն ընթացակարգին համապատասխան ՊՄԳ պայմանագրի կնքումը, հայտատուի կողմից հայտը հետ վերցնելը, հայտի մերժումը կամ մասնավոր գործընկերոջ ընտրության ընթացակարգը չկայացած հայտարարվելը։
41. Հայտատուն մինչև հայտերը ներկայացնելու վերջնաժամկետը կարող է փոփոխել, լրացնել կամ հետ վերցնել իր հայտը:
42. Հայտի փոփոխման կամ լրացման մասին ծանուցումն ուղարկվում է սույն ընթացակարգի 118-120-րդ կետերով նախատեսված կարգով` դրա վրա ավելացնելով «ՓՈՓՈԽՈՒՄ» բառը, ինչպես նաև առաջարկը, որում կատարվում է փոփոխություն կամ լրացում: Հայտը հետ վերցնելու դեպքում հայտատուն մինչև հայտերը բացելը ներկայացնում է այդ մասին գրավոր ծանուցում: Հայտը հետ վերցնելու մասին ծանուցման առկայության դեպքում տվյալ հայտը ենթակա չէ բացման, այն նույնությամբ վերադարձվում է հայտը ներկայացրած անձին։
43. Հայտերը (այդ թվում՝ դրանց փոփոխությունները) պետք է ներկայացվեն մինչև առաջարկի հարցմամբ ներկայացված վերջնաժամկետի վերջին օրը՝ ժամը 18։00-ն։ Վերջնաժամկետից ուշ ներկայացված հայտերը ենթակա չեն գնահատման։ Գնահատող հանձնաժողովը մերժում է այդպիսի հայտերը և վերադարձնում դրանք ներկայացրած անձանց։
44. Տեխնիկական առաջարկը պետք է առնվազն ուղեկցվի՝
    1. առաջարկի հարցմամբ նախատեսված ձևաչափով լրացված և հայտատուի ներկայացուցչի կողմից ստորագրված հայտի ներկայացման նամակով.
    2. ցանկացած լրացուցիչ տեղեկատվությամբ, որը հայտատուն համարում է անհրաժեշտ, որպեսզի գնահատող հանձնաժողովը գնահատի տեխնիկական առաջարկը` հիմք ընդունելով առաջարկի հարցմամբ նախատեսված չափանիշները.
    3. հայտի ապահովմամբ.
    4. առաջարկի հարցմամբ նախատեսված այլ փաստաթղթերով։
45. Գնահատող հանձնաժողովի կողմից առաջարկի հարցմամբ նշված տեխնիկական առաջարկների բացման օրը, ժամին և վայրում` առաջին հերթին բացվում են տեխնիկական առաջարկները: Տեխնիկական առաջարկների բացման նիստում հրապարակվում են`
    1. բացվող տեխնիկական առաջարկը ներկայացրած յուրաքանչյուր հայտատուի անվանումը.
    2. տեղեկություններ` տեխնիկական առաջարկներ պարունակող ծրարների կազմման և ներկայացման` առաջարկի հարցման պահանջներին համապատասխանության վերաբերյալ.
    3. տեղեկություններ` բացված յուրաքանչյուր ծրարում առաջարկի հարցմամբ պահանջվող տեխնիկական առաջարկների նկատմամբ կիրառելի փաստաթղթերի առկայության վերաբերյալ.
    4. տեղեկություններ` յուրաքանչյուր հայտատուի ներկայացրած փաստաթղթերի` առաջարկի հարցմամբ տեխնիկական առաջարկների համար սահմանված վավերապայմաններին համապատասխանելու մասին.
    5. տեղեկություններ` հայտերի հետկանչման կամ տեխնիկական առաջարկների փոփոխությունների մասին:
46. Տեխնիկական առաջարկները բացվելուց հետո կազմվում է արձանագրություն, որը կցվում է մասնավոր գործընկերոջ ընտրության ընթացակարգի արձանագրությանը: Արձանագրությունն ստորագրում են գնահատող հանձնաժողովի նիստին ներկա անդամները: Արձանագրությունը պարունակում է`
    1. տեղեկություն` տեխնիկական առաջարկների բացման վայրի, օրվա և ժամի մասին.
    2. հայտեր ներկայացրած հայտատուների անվանումները և հասցեները.
    3. տվյալներ` տեխնիկական առաջարկներ պարունակող ծրարների կազմման և ներկայացման` առաջարկի հարցման պահանջներին համապատասխանության մասին.
    4. տվյալներ` բացված յուրաքանչյուր ծրարում առաջարկի հարցմամբ տեխնիկական առաջարկում ներառման ենթակա փաստաթղթերի առկայության մասին.
    5. տվյալներ` յուրաքանչյուր հայտատուի ներկայացրած տեխնիկական առաջարկի` առաջարկի հարցմամբ սահմանված պայմաններին համապատասխան կազմված լինելու մասին.
    6. մասնավոր գործընկերոջ ընտրության ընթացակարգը չկայացած հայտարարվելու դեպքում` դրա հիմնավորումը.
    7. տեղեկատվություն` տեխնիկական առաջարկների վերաբերյալ հարցումների և պատասխանների մասին.
    8. գնահատող հանձնաժողովի հաջորդ նիստի վայրը, օրը և ժամը.
    9. նիստին ներկա հանձնաժողովի անդամների անունները և ազգանունները:
47. Եթե գնահատող հանձնաժողովի անդամը կամ հայտատուն տեխնիկական առաջարկների բացման վերաբերյալ ցանկանում է արտահայտել տեխնիկական առաջարկների բացման նիստի արձանագրության մեջ չներառված կարծիք (հատուկ կարծիք), ապա դա ներկայացնում է գրավոր` նիստի ընթացքում, որը կցվում է սույն ընթացակարգի 130-րդ կետում նշված արձանագրությանը:
48. Գնահատող հանձնաժողովը տեխնիկական առաջարկները գնահատում է առաջարկի հարցմամբ սահմանված կարգով:
49. Արժեքի վրա հիմնված ընտրության դեպքում գնահատող հանձնաժողովը տեխնիկական առաջարկի գնահատման արդյունքում ընդունում է որոշում առաջարկի հարցմամբ նախատեսված շեմը հաղթահարած հայտերը հաստատելու մասին։ Գնահատող հանձնաժողովը մերժում է սույն կետով նախատեսված շեմը չհաղթահարած հայտերը և վերադարձնում դրանք ներկայացրած անձանց՝ առանց ֆինանսական առաջարկը բացելու։
50. Որակի և արժեքի վրա հիմնված ընտրության դեպքում գնահատող հանձնաժողովը տեխնիկական առաջարկի գնահատման արդյունքում ընդունում է որոշում առաջարկի հարցմամբ նախատեսված շեմը հաղթահարած հայտերը հաստատելու և այդպիսի տեխնիկական առաջարկներից յուրաքանչյուրին՝ առաջարկի հարցմամբ նախատեսված կարգով տրված գնահատականի վերաբերյալ։ Հայտատուի տեխնիկական առաջարկին տրվող վերջնական գնահատականը որոշվում է հանձնաժողովի անդամների կողմից առաջարկի հարցմամբ նախատեսված կարգով տեխնիկական առաջարկին տրված գնահատականների միջին թվաբանականի հիման վրա։ Գնահատող հանձնաժողովը մերժում է սույն կետով նախատեսված շեմը չհաղթահարած հայտերը և վերադարձնում դրանք ներկայացրած անձանց։
51. Տեխնիկական առաջարկների գնահատումից հետո առաջարկի հարցմամբ նշված ֆինանսական առաջարկների բացման օրը, ժամին և վայրում գնահատող հանձնաժողովի կողմից բացվում են ֆինանսական առաջարկները: Ֆինանսական առաջարկների բացման նիստում հրապարակվում են`
    1. հայտը ներկայացրած յուրաքանչյուր հայտատուի անվանումը.
    2. տեղեկություններ` ֆինանսական առաջարկներ պարունակող ծրարների կազմման և ներկայացման` առաջարկի հարցման պահանջներին համապատասխանության վերաբերյալ.
    3. տեղեկություններ` բացված յուրաքանչյուր ծրարում առաջարկի հարցմամբ պահանջվող ֆինանսական առաջարկների նկատմամբ կիրառելի փաստաթղթերի առկայության վերաբերյալ.
    4. տեղեկություններ` յուրաքանչյուր հայտատուի ներկայացրած փաստաթղթերի` առաջարկի հարցմամբ ֆինանսական առաջարկների համար սահմանված վավերապայմաններին համապատասխանելու մասին.
    5. տեղեկություններ` հայտերի հետկանչման կամ ֆինանսական առաջարկների փոփոխությունների մասին:
52. Ֆինանսական առաջարկները բացվելուց հետո կազմվում է արձանագրություն, որը կցվում է մասնավոր գործընկերոջ ընտրության ընթացակարգի արձանագրությանը: Արձանագրությունն ստորագրում են գնահատող հանձնաժողովի նիստին ներկա անդամները: Արձանագրությունը պարունակում է`
    1. տեղեկություն` ֆինանսական առաջարկների բացման վայրի, օրվա և ժամի մասին.
    2. հայտեր ներկայացրած հայտատուների անվանումները և հասցեները.
    3. տվյալներ` ֆինանսական առաջարկներ պարունակող ծրարների կազմման և ներկայացման` առաջարկի հարցման պահանջներին համապատասխանության մասին.
    4. տվյալներ` բացված յուրաքանչյուր ծրարում առաջարկի հարցմամբ ֆինանսական առաջարկում ներառման ենթակա փաստաթղթերի առկայության մասին.
    5. տվյալներ` յուրաքանչյուր հայտատուի ներկայացրած ֆինանսական առաջարկի` առաջարկի հարցմամբ սահմանված պայմաններին համապատասխան կազմված լինելու մասին.
    6. մասնավոր գործընկերոջ ընտրության ընթացակարգը չկայացած հայտարարվելու դեպքում` դրա հիմնավորումը.
    7. տեղեկատվություն` ֆինանսական առաջարկների վերաբերյալ հարցումների և պատասխանների մասին.
    8. գնահատող հանձնաժողովի հաջորդ նիստի վայրը, օրը և ժամը.
    9. նիստին ներկա հանձնաժողովի անդամների անունները և ազգանունները:
53. Եթե գնահատող հանձնաժողովի անդամը կամ հայտատուն ֆինանսական առաջարկների բացման վերաբերյալ ցանկանում է արտահայտել ֆինանսական առաջարկների բացման նիստի արձանագրության մեջ չներառված կարծիք (հատուկ կարծիք), ապա դա ներկայացնում է գրավոր` նիստի ընթացքում, որը կցվում է սույն ընթացակարգի 136-րդ կետում նշված արձանագրությանը:
54. Գնահատող հանձնաժողովը ֆինանսական առաջարկները գնահատում է առաջարկի հարցմամբ սահմանված կարգով:
55. Արժեքի վրա հիմնված ընտրության դեպքում գնահատող հանձնաժողովը ֆինանսական առաջարկների բացման նիստում բացում և գնահատում է միայն տեխնիկական առաջարկի գնահատման արդյունքում առաջարկի հարցմամբ նախատեսված շեմը հաղթահարած հայտերով ներկայացված ֆինանսական առաջարկները: Գնահատման արդյունքում հիմք ընդունելով ներկայացված լավագույն ֆինանսական առաջարկը՝ գնահատող հանձնաժողովն ընդունում է որոշում մասնավոր գործընկերոջ ընտրության ընթացակարգում հաղթող հայտատու հայտարարելու վերաբերյալ։
56. Որակի և արժեքի վրա հիմնված ընտրության դեպքում գնահատող հանձնաժողովը ֆինանսական առաջարկների բացման նիստում բացում և գնահատում է միայն տեխնիկական առաջարկի գնահատման արդյունքում առաջարկի հարցմամբ նախատեսված շեմը հաղթահարած հայտերով ներկայացված ֆինանսական առաջարկները: Գնահատող հանձնաժողովը ֆինանսական առաջարկի գնահատման արդյունքում ընդունում է որոշում ֆինանսական առաջարկներից յուրաքանչյուրին՝ առաջարկի հարցմամբ նախատեսված կարգով տրված գնահատականի վերաբերյալ։ Ընդ որում, ներկայացված լավագույն ֆինանսական առաջարկն ստանում է առավելագույն գնահատականը, իսկ մյուս ֆինանսական առաջարկները գնահատվում են առաջարկի հարցմամբ նախատեսված կարգով։ Հիմք ընդունելով առաջարկի հարցմամբ նախատեսված կշիռներին համապատասխան հաշվված տեխնիկական և ֆինանսական առաջարկների գնահատականները՝ գնահատող հանձնաժողովն ընդունում է որոշում մասնավոր գործընկերոջ ընտրության ընթացակարգում հաղթող հայտատու հայտարարելու վերաբերյալ։
57. Հայտերի գնահատման հարցում գնահատող հանձնաժողովը սույն ընթացակարգի շրջանակներում ունի հայեցողություն։
58. Եթե գնահատող հանձնաժողովի նիստի ընթացքում հայտատուի հայտում արձանագրվում են տեխնիկական բնույթի անհամապատասխանություններ՝ առաջարկի հարցման պահանջների նկատմամբ՝ բացառությամբ ֆինանսական առաջարկում առկա անհամապատասխանությունների, ապա հանձնաժողովն իրավասու է մինչև հինգ աշխատանքային օրով կասեցնել նիստը, իսկ քարտուղարը նույն օրը դրա մասին ծանուցում է հայտատուին՝ առաջարկելով մինչև կասեցման ժամկետի ավարտը շտկել անհամապատասխանությունը: Հայտատուին ուղարկվող ծանուցման մեջ մանրամասն նկարագրվում են հայտնաբերված անհամապատասխանությունները:
59. Եթե սույն ընթացակարգի 142-րդ կետով սահմանված ժամկետում հայտատուն շտկում է արձանագրված անհամապատասխանությունը, ապա նրա հայտը գնահատվում է հիմք ընդունելով կատարված շտկումները:
60. Գնահատող հանձնաժողովը հայտերը գնահատում և հաղթող հայտատու հայտարարելու վերաբերյալ որոշումը կայացնում է տեխնիկական առաջարկների բացման պահից մեկ ամսվա ընթացքում։
61. Հայտատուները և նրանց ներկայացուցիչները կարող են ներկա լինել գնահատող հանձնաժողովի նիստերին: Հայտատուները կամ նրանց ներկայացուցիչները կարող են պահանջել գնահատող հանձնաժողովի նիստերի արձանագրությունների պատճենները, որոնք տրամադրվում են մեկ օրացուցային օրվա ընթացքում: Գնահատող հանձնաժողովը պարտավոր է ապահովել հայտատուների կողմից որպես գաղտնի նշված տեղեկությունների գաղտնիությունը և Հայաստանի Հանրապետության օրենքով սահմանված կարգով պատասխանատվություն է կրում դրանց հրապարակման հետևանքով հայտատուներին պատճառված վնասի համար, բացառությամբ օրենքով նախատեսված` պարտադիր հրապարակման ենթակա տեղեկությունների:
62. Տեխնիկական (կամ ֆինանսական) առաջարկների բացման նիստի օրվա ավարտին հաջորդող առաջին աշխատանքային օրը տեխնիկական (կամ ֆինանսական) առաջարկի բացման նիստի արձանագրությունը հրապարակվում է պաշտոնական կայքում:
63. Սույն գլխով նախատեսված պաշտոնական կայքում տեղեկատվության հրապարակման վերաբերյալ նորմերը չեն գործում մասնավոր գործընկերոջ ընտրության փակ ընթացակարգի դեպքում։
64. Հայտերի գնահատման և հաղթող հայտատուի հայտարարման վերաբերյալ որոշման կայացման պահից հինգ աշխատանքային օրվա ընթացքում գնահատող հանձնաժողովը պաշտոնական կայքում հրապարակում է հաղթող հայտատուի անվանումը։
65. **ՄԱՍՆԱՎՈՐ ԳՈՐԾԸՆԿԵՐՈՋ ԸՆՏՐՈՒԹՅԱՆ ԸՆԹԱՑԱԿԱՐԳԸ ՉԿԱՅԱՑԱԾ ՀԱՅՏԱՐԱՐԵԼԸ**
66. Օրենքով նախատեսված հիմքերով մասնավոր գործընկերոջ ընտրության ընթացակարգը չկայացած է համարվում գնահատող հանձնաժողովի որոշմամբ։
67. Մասնավոր գործընկերոջ ընտրության ընթացակարգը չկայացած հայտարարվելուն հաջորդող աշխատանքային օրվա ընթացքում գնահատող հանձնաժողովը պաշտոնական կայքում հրապարակում է հայտարարություն, որում նշվում է մասնավոր գործընկերոջ ընտրության ընթացակարգը չկայացած հայտարարվելու հիմնավորումը: Փակ ընթացակարգի դեպքում սույն կետով նախատեսված հայտարարությունը չի հրապարակվում:
68. Մասնավոր գործընկերոջ ընտրության ընթացակարգը չկայացած հայտարարելու մասին հայտարարությունը պաշտոնական կայքում հրապարակվում է հայերեն, ռուսերեն և անգլերեն։

## ՊՄԳ ՊԱՅՄԱՆԱԳՐԻ ԱՌԵՎՏՐԱՅԻՆ ԵՎ ՖԻՆԱՆՍԱԿԱՆ ԿԱՅԱՑՈՒՄԸ

1. ՊՄԳ պայմանագրի առևտրային և ֆինանսական կայացման համար Հայաստանի Հանրապետության կառավարության իրավունքների և պարտավորությունների պատշաճ իրականացման պատասխանատվությունը կրում է հանրային գործընկերը, եթե այլ բան նախատեսված չէ ՊՄԳ պայմանագրով։ Այդ նպատակով ՊՄԳ ստորաբաժանումը հանրային գործընկերոջը կամ պայմանագրով նախատեսված այլ մարմնին (այսուհետ՝ հանրային գործընկեր) ցուցաբերում է տեխնիկական, մեթոդաբանական և այլ տեսակի աջակցություն։
2. ՊՄԳ պայմանագրի կնքումից հետո հանրային գործընկերը և կառավարող խումբն իրենց իրավասությունների սահմաններում ապահովում կամ մշտադիտարկում են.

1) պայմանագրի առևտրային կայացումը: Գործարքի առևտրային կայացման տարրերն են.

ա. մասնավոր գործընկերոջ կողմից ՊՄԳ պայմանագրով նախատեսված ապահովման միջոցների ներկայացումը.

բ. ՊՄԳ պայմանագրով սահմանված լինելու դեպքում` մասնավոր գործընկերոջ կողմից անհրաժեշտ վճարումների կատարումը.

գ. ՊՄԳ պայմանագրի կողմերի իրավունքների և պարտավորությունների՝ ամբողջական ծավալով ծագումը:

2) պայմանագրի ֆինանսական կայացումը: Պայմանագրի ֆինանսական կայացման տարրերն են.

ա. մասնավոր գործընկերոջ և նրա ֆինանսավորողների միջև ծրագրի հետ կապված ֆինանսական բոլոր համաձայնագրերի ստորագրումը.

բ. ծրագրի ֆինանսավորման պայմանագրի նախապայմանների բավարարումը:

1. Եթե ՊՄԳ պայմանագիրը պարունակում է պայմանագրի՝ ուժի մեջ մտնելու համար անհրաժեշտ նախապայմաններ (conditions precedent), ապա վերջիններիս հետ համապատասխանությունը պետք է ապահովվի պայմանագրի առևտրային կայացման պահին:
2. **ՀԱՅՏԻ ԱՊԱՀՈՎՈՒՄԸ ԵՎ ՊԱՅՄԱՆԱԳՐԻ ԱՊԱՀՈՎՈՒՄԸ**
3. Հայտի ներկայացման դեպքում հայտատուն տեխնիկական առաջարկում պետք է առաջարկի հարցմամբ սահմանված չափով և կարգով ներկայացնի հայտի ապահովում։
4. Հայտի ապահովման չափը չի կարող պակաս լինել ՊՄԳ ծրագրի իրականացման գնահատված արժեքի 2 (երկու տոկոսից)։
5. Հայտի ապահովումը պետք է վավեր լինի առաջարկի հարցմամբ նախատեսված ժամանակահատվածում, որը չի կարող պակաս լինել հայտի՝ սույն ընթացակարգով նախատեսված վավերության ժամկետից հաշվված 60 (վաթսուն օրացուցային օրից)։
6. Հայտի ապահովման վճարման կարգը սահմանվում է առաջարկի հարցմամբ։
7. Օրենքին և սույն ընթացակարգին չհամապատասխանող հայտի ապահով և համապատասխան հայտը տեխնիկական առաջարկների բացման նիստում ենթակա են գնահատող հանձնաժողովի կողմից մերժման, իսկ հայտը՝ այն ներկայացնող անձին վերադարձման։
8. Առանց հայտի ապահովման ներկայացված ցանկացած հայտ ենթակա է գնահատող հանձնաժողովի կողմից մերժման և վերադարձման այն ներկայացրած անձին։
9. Հաղթող հայտատուի հայտի ապահովումը պետք է երկարաձգվի մինչև ՊՄԳ պայմանագրով նախատեսված պայմանագրի ապահովման ներկայացումը։
10. Պայմանագրի ապահովման նկատմամբ կիրառելի պահանջները, դրա ներկայացման կարգը, մերժման հիմքերը և կարգը, ինչպես նաև վճարման կարգը սահմանվում են ՊՄԳ պայմանագրով։
11. Որակավորման հարցմամբ նախատեսված լինելու դեպքում հայտատուներից կարող են պահանջվել որակավորման հայտի ապահովում։ Որակավորման հայտի ապահովման ներկայացման կարգը և որակավորման հայտի ապահովման վճարման հիմքերը սահմանվում են որակավորման հարցմամբ։
12. **ՄԱՍՆԱՎՈՐ ՆԱԽԱՁԵՌՆՈՒԹՅԱՄԲ ՊՄԳ ԾՐԱԳՐԻ ԱՌԱՋԱՐԿԸ**
13. Որպես սույն ընթացակարգի 6-րդ գլխից բացառություն՝ իրավասու մարմինն իրավասու է օրենքով և սույն գլխով նախատեսված կարգով ընդունելու և գնահատելու մասնավոր նախաձեռնողի կողմից ներկայացված հնարավոր ՊՄԳ ծրագրի (մասնավոր նախաձեռնությամբ ՊՄԳ ծրագիր) իրականացման առաջարկը: Սույն կետը չի տարածվում այն ծրագրերի իրականացման առաջարկների նկատմամբ, որոնց իրականացման առնչությամբ դրանք ներկայացնելու պահին Կառավարության կողմից հաստատված հանրային ներդրումային ծրագրերի վերհանման, մշակման, գնահատման և առաջնահերթությունների որոշման կարգին համապատասխան արդեն իսկ ընդունված է եղել որոշում։
14. Մասնավոր նախաձեռնությամբ ՊՄԳ ծրագրի առաջարկը ենթակա է իրավասու մարմնի կողմից գնահատման այն դեպքում, երբ՝
    1. մասնավոր նախաձեռնողն ունի առաջարկի առարկա հանդիսացող ոլորտում ձեռնարկատիրական գործունեության փորձ։ Ընդ որում, մասնավոր նախաձեռնողը համարվում է առաջարկի առարկա հանդիսացող ոլորտում ձեռնարկատիրական գործունեության փորձ ունեցող, եթե՝

ա. վերջինս նույն ոլորտում իրականացրել է առնվազն երկու ծրագիր, որոնցից յուրաքանչյուրի ընդհանուր արժեքը գերազանցել է առաջարկվող հնարավոր ՊՄԳ ծրագրի գնահատված արժեքի 70 տոկոսը և որոնց առարկա հանրային ենթակառուցվածքները շահագործման են հանձնվել առաջարկի ներկայացման պահից առնվազն յոթ տարի առաջ, և

բ. մասնավոր նախաձեռնողի ընդհանուր շուկայական արժեքը կազմում է առաջարկվող հնարավոր ՊՄԳ ծրագրի գնահատված արժեքի առվազն 150 տոկոսը։ Մասնավոր նախաձեռնողի ընդհանուր շուկայական արժեքի հաշվարկման համար հիմք են ծառայում վերջին երեք տարիների համար ներկայացված մասնավոր նախաձեռնողի՝ անկախ աուդիտորական եզրակացությամբ ուղեկցվող ֆինանսական հաշվետվությունները։

* 1. առաջարկը ներառում է մասնավոր նախաձեռնությամբ ՊՄԳ ծրագրի վերաբերյալ տեղեկություններ և ուղեկցվում է նախնական տեխնիկատնտեսական հիմնավորմամբ կամ տեխնիկատնտեսական ուսումնասիրությամբ։ Ընդ որում, նախնական տեխնիկատնտեսական հիմնավորման կամ տեխնիկատնտեսական ուսումնասիրության նկատմամբ կիրառելի են համապատասխանաբար սույն ընթացակարգի 5-րդ և 6-րդ գլխի պահանջները, իսկ նախնական տեխնիկատնտեսական հիմնավորմամբ կամ տեխնիկատնտեսական ուսումնասիրությամբ ներկայացված տեխնիկական վերլուծությունը պետք է հիմնված լինի մասնավոր նախաձեռնողի՝ արտոնագրից բխող մտավոր սեփականության վրա.
  2. առաջարկվող մասնավոր նախաձեռնությամբ ՊՄԳ ծրագրի՝ սույն ընթացակարգի 3-րդ կետով նախատեսված դրույքը, տվյալ դեպքում կիրառվելով որպես ֆինանսական շահութաբերության նվազագույն ներքին դրույք, ապահովվում է առանց պետական և (կամ) համայնքային բյուջեների վրա ուղղակի ազդեցության, ինչպես նաև առանց պետական և (կամ) համայնքային սեփականություն հանդիսացող գույքի` շուկայականից ցածր արժեքով (իսկ անշարժ գույքի դեպքում՝ կադաստրային արժեքից ցածր արժեքով) օտարման կամ անհատույց տրամադրման.
  3. մասնավոր նախաձեռնողն ստանձնել է մասնավոր գործընկերոջ ընտրության ընթացակարգին մասնակցելու հրապարակային և անհետկանչելի պարտավորություն:

1. Սույն ընթացակարգի 165-րդ կետի 4)-րդ ենթակետով նախատեսված մասնավոր գործընկերոջ ընտրության ընթացակարգին մասնակցելու պարտավորությունը մասնավոր գործընկերը պետք է ստանձնի իր կողմից ստորագրված հայտարարությունը և դրա ապահովման միջոցը, այն ստորագրած անձի` մասնավոր նախաձեռնողի անունից գործելու լիազորությունը հավաստող փաստաթուղթը (իրավաբանական անձի տնօրենների խորհրդի որոշում, կառավարման մարմինների այլ համարժեք որոշում կամ համապատասխան լիազորագիր), ինչպես նաև ներկայացուցչի անձը հաստատող փաստաթղթի պատճենը իրավասու մարմնին ներկայացնելու ձևով։ Սույն ենթակետով նախատեսված պարտավորության ապահովման միջոցը ներկայացվում է միակողմանի հաստատված հայտարարության` տուժանքի ձևով, որով հստակ նշվում է մասնավոր գործընկերոջ ընտրության ընթացակարգին չմասնակցելու դեպքում իր կողմից ներկայացված հնարավոր ՊՄԳ ծրագրի՝ իր ներկայացրած փաստաթղթերով գնահատված արժեքի մեկ տոկոսի չափով տուժանք իրավասու մարմնին վճարելու մասնավոր նախաձեռնողի պարտականությունը։
2. Սույն ընթացակարգի 165-րդ կետով նախատեսված կարգավորումները գործում են՝ անկախ իրավասու մարմնի կամ լիազոր մարմնի նախաձեռնությամբ ՊՄԳ ծրագրի առաջարկում փոփոխություններ կամ լրացումներ կատարելու հանգամանքից։
3. Մինչև գնահատման իրականացումը մասնավոր նախաձեռնությամբ ՊՄԳ ծրագրի առաջարկի գնահատման համար իրավասու մարմնի կողմից մասնավոր նախաձեռնողից գանձվում է նվազագույն աշխատավարձի յոթհազարապատիկի չափով վճար՝ գնահատման առնչությամբ ծախսերի հատուցման նպատակով։
4. Մասնավոր նախաձեռնությամբ ՊՄԳ ծրագրի առաջարկը գնահատելիս իրավասու մարմինը պետք է ստուգի՝
   1. նախնական տեխնիկատնտեսական հիմնավորմամբ կամ տեխնիկատնտեսական ուսումնասիրությամբ ներկայացված մուտքային տվյալների համապատասխանությունը Կառավարությանը հասանելի տվյալներին.
   2. ծրագրի համապատասխանությունը տվյալ ոլորտում Կառավարության գերակայություններին և հաստատված ռազմավարություններին.
   3. առանց պետական աջակցության ծրագրի՝ ֆինանսական կենսունակությունը ապահովելու կարողությունը.
   4. ծրագրի՝ փողի դիմաց արժեքի ապահովման կարողությունը, և
   5. ծրագրի իրագործմանը խոչընդոտող իրավական, ֆինանսական, բնապահպանական, սոցիալական կամ տեխնիկական էական գործոնների առկայությունը։
5. Սույն ընթացակարգի 169-րդ կետով նախատեսված ստուգումներն իրականացնելիս իրավասու մարմինը պետք է դիմի ՊՄԳ ստորաբաժանմանը, ինչպես նաև կարող է դիմել լիազոր մարմնին, եթե իրավասու մարմինը չունի նախնական տեխնիկատնտեսական հիմնավորմամբ կամ տեխնիկատնտեսական ուսումնասիրությամբ ներկայացված որևէ տվյալի ստուգման կարողություն։
6. Մասնավոր նախաձեռնությամբ ՊՄԳ ծրագրի առաջարկի գնահատման արդյունքում ՊՄԳ ծրագրի պատրաստման մասին որոշման կայացման դեպքում առաջարկում ներառվող նախնական տեխնիկատնտեսական հիմնավորումը կամ տեխնիկատնտեսական ուսումնասիրությունը ենթակա է հրապարակման պաշտոնական կայքում։
7. Մասնավոր նախաձեռնությամբ ՊՄԳ ծրագրի առաջարկի գնահատման արդյունքում ՊՄԳ ծրագրի պատրաստման մասին որոշման կայացման դեպքում կիրառվում են սույն ընթացակարգի 5-7-րդ գլուխներով նախատեսված կարգավորումները։
8. ՊՄԳ ծրագրի պատրաստման և մասնավոր գործընկերոջ ընտրության ընթացակարգի ընթացքում մասնավոր նախաձեռնողը պարտավոր է հասանելի լինել իրավասու մարմնի համար՝ ՊՄԳ ծրագրի նախագծի հետ կապված պարզաբանումների տրամադրման անհրաժեշտության դեպքում։ ՊՄԳ ծրագրի պատրաստման և մասնավոր գործընկերոջ ընտրության ընթացակարգի ընթացքում արգելվում են այլ հայտատուների կամ հնարավոր հայտատուների և մասնավոր նախաձեռնողի միջև սույն ընթացակարգով չնախատեսված շփումները, ինչպես նաև այլ եղանակով մասնավոր նախաձեռնողի կողմից ՊՄԳ ծրագրի նախագծի առնչությամբ պարզաբանումների տրամադրումը։
9. ՊՄԳ ծրագրի իրականացման վերաբերյալ որոշմամբ օրենքի 10-րդ հոդվածի 11-րդ մասի 1-ին կետով նախատեսված առավելության տրամադրման դեպքում առաջարկի հարցմամբ նշվում է մասնավոր նախաձեռնող չհանդիսացող հաղթող հայտատուի կողմից ծրագրի պատրաստման առնչությամբ մասնավոր նախաձեռնողի կատարած ծախսերի փոխհատուցման չափի և կարգի մասին։ Սույն կետով նախատեսված փոխհատուցման չափը որոշվում է՝ հիմք ընդունելով իրավասու մարմնի նախաձեռնությամբ իրականացված անկախ գնահատման արդյունքները և չի կարող գերազանցել ՊՄԳ ծրագրի իրականացման վերաբերյալ որոշմամբ ՊՄԳ ծրագրի գնահատված արժեքի մեկ տոկոսը։ Փոխհատուցումը հաղթող հայտատուն վճարում է իրավասու մարմնին, որն ապահովում է փոխհատուցման փոխանցումը մասնավոր նախաձեռնողին։
10. ՊՄԳ ծրագրի իրականացման վերաբերյալ որոշմամբ օրենքի 10-րդ հոդվածի 11-րդ մասի 2-րդ կետով նախատեսված առավելության տրամադրման դեպքում՝
    1. ՊՄԳ ծրագրի ծավալը, ինչպես նաև հանրային ծառայության և հանրային ենթակառուցվածքի ընդհանուր ծավալը որոշվում է՝ հիմք ընդունելով համապատասխան ոլորտում մատուցվող հանրային ծառայության նկատմամբ կիրառելի հիմնական չափման միավորը.
    2. մասնավոր նախաձեռնողը համարվում է տվյալ ոլորտում բարձր վարկանիշ ունեցող, եթե`

ա. առաջարկը ներկայացնելու օրվա դրությամբ մասնավոր նախաձեռնողն ունի միջազգային հեղինակավոր կազմակերպությունների (Fitch, Moodys, Standard & Poor’s) կողմից շնորհված վարկունակության վարկանիշ առնվազն Հայաստանի Հանրապետությանը շնորհված սուվերեն վարկանիշի չափով,

բ. հանդիսանում է միջազգային ֆինանսական կազմակերպություն, կամ

գ. Տնտեսական համագործակցության և զարգացման կազմակերպության կամ Եվրասիական տնտեսական միության անդամ առնվազն երկու այլ պետություններում նույն ոլորտում իրականացրել կամ իրականացնում է ՊՄԳ ծրագրեր։

1. Մասնավոր նախաձեռնությամբ ՊՄԳ ծրագրեր կարող են իրականացվել հետևյալ ոլորտներում.
   1. առողջապահություն.
   2. ջրային տնտեսություն.
   3. կոշտ թափոնների հավաքում, մշակում և հեռացում։

## ՈՒՂԻՂ ԲԱՆԱԿՑՈՒԹՅՈՒՆՆԵՐԸ

1. Կառավարության որոշմամբ Հայաստանի Հանրապետության պաշտպանությանն ուղղակիորեն առնչվող բացառիկ դեպքերում ՊՄԳ պայմանագիրը կարող է կնքվել առանց մասնավոր գործընկերոջ ընտրության ընթացակարգի՝ ուղիղ բանակցությունների հիման վրա:
2. Ուղիղ բանակցությունների դեպքում իրավասու մարմինը պարտավոր է՝
   1. պաշտոնական կայքում հրապարակել հայտարարություն՝ ուղիղ բանակցություններ մեկնարկելու իր մտադրության մասին (բացառությամբ փակ ընթացակարգի կիրառման դեպքի).
   2. բանակցություններ վարել իրավասու մարմնի գնահատմամբ տվյալ ՊՄԳ ծրագրի իրականացման կարողություններ ունեցող հնարավորինս մեծ թվով անձանց հետ՝ այնքանով, որքանով դա ողջամտորեն թույլ են տալիս ստեղծված հանգամանքները.
   3. սահմանել գնահատման չափանիշներ, որոնց միջոցով համադրվելու են ստացված առաջարկները։

## ՊՄԳ ԾՐԱԳՐԵՐՈՒՄ ՊԵՏԱԿԱՆ ԱՋԱԿՑՈՒԹՅՈՒՆԸ

1. ՊՄԳ ծրագրերում պետական աջակցության տեսակներից դրամաշնորհները և (կամ) սուբսիդիաները և (կամ) ՊՄԳ ծրագրի հետ կապված որոշակի տեսակի ծախսերի փոխհատուցումը կիրառելի են այն ՊՄԳ ծրագրերի համար, որոնք ունեն բարձր տնտեսական շահութաբերություն, սակայն ապահովված չէ ծրագրի ֆինանսական կենսունակությունը։ Այդ դեպքում պետական կամ համայնքային բյուջեի վրա ուղղակի ազդեցություն ունեցող պետական ֆինանսական աջակցությունը չպետք է գերազանցի ՊՄԳ ծրագրի զուտ տնտեսական օգուտների հանրագումարը։
2. ՊՄԳ ծրագրերում պետական աջակցության տեսակներից նվազագույն հասույթի և (կամ) վերջնական սպառողների կամ գնորդների նվազագույն քանակի երաշխիքներ և (կամ) երաշխիքներ առ այն, որ հանրային գործընկերն սպառելու կամ օգտագործելու է ՊՄԳ ծրագրի իրականացման ընթացքում արտադրված ապրանքների, կատարված աշխատանքների կամ մատուցված ծառայությունների որոշակի ծավալ կամ մասնաբաժին, կամ այլ ռիսկերի առնչությամբ երաշխիքներ և փախհատուցումներ կիրառելի են այն ծրագրերի համար, որոնք ֆինանսապես կենսունակ են, սակայն որոնցում բարձր են ծրագրի պահանջարկի, հումքի գների կամ փոխարժեքի ռիսկերը։
3. ՊՄԳ ծրագրի շրջանակներում մասնավոր գործընկերներին կարող են տրամադրվել պետական աջակցության՝ օրենքի 26-րդ հոդվածի 1-ին մասով նախատեսված այլ տեսակներ։ ՊՄԳ ծրագրի նախագծի հաստատման դեպքում իրավասու մարմինն ապահովում է ՊՄԳ պայմանագրին համապատասխան պետական աջակցության չափի և ժամանակացույցի ներառումը բյուջետային գործընթացում:

## ՊՄԳ ԾՐԱԳՐԻ ԻՐԱԿԱՆԱՑՈՒՄԸ, ՆԱԽԱԳԾՄԱՆ ԵՎ ԿԱՌՈՒՑՄԱՆ ՄՇՏԱԴԻՏԱՐԿՈՒՄԸ

1. Նախագծման և կառուցման ընթացքում ՊՄԳ ծրագրի իրականացման և մշտադիտարկման պատասխանատվությունն իր իրավասությունների սահմաններում կրում է հանրային գործընկերը և իրեն վերապահված լիազորությունների մասով` կառավարող խումբը:
2. Կառավարող խումբն իրականացնում է հետևյալ գործառույթները.
3. ՊՄԳ պայմանագրի՝ ուժի մեջ մտնելու համար անհրաժեշտ նախապայմանների կատարման մշտադիտարկումը.
4. ՊՄԳ պայմանագրի ֆինանսական կայացման մշտադիտարկումը.
5. ՊՄԳ ծրագրի մեկնարկի կառավարումը, այդ թվում՝ ծրագրի իրականացման հողամասի հասանելիության ապահովումը և ծրագրի հետ կապված բոլոր թույլտվությունների ստացման մշտադիտարկումը՝ անհրաժեշտ դիմումների ներկայացումն ու օրենսդրական պահանջների հետ դրանց համապատասխանությունն ապահովելու նպատակով.
6. ՊՄԳ ծրագրի ժամանակացույցի կառավարումը։ Կառավարող խումբը, համաձայն ՊՄԳ պայմանագրի, մշտադիտարկում է համապատասխան նախագծերի ժամանակին մշակումը և հաստատումը, շինարարական աշխատանքների ժամանակին մեկնարկը.
7. մասնավոր գործընկերոջ կողմից ծառայությունների մատուցման և շահագործման և պահպանման ձեռնարկի ներկայացման ապահովումը.
8. ՊՄԳ պայմանագրի շրջանակներում հանրային գործընկերոջ առանցքային մասնագետների և խորհրդատուների ընտրության ապահովումը.
9. ՊՄԳ ծրագրի շեղումների և փոփոխությունների կառավարումը.
10. ՊՄԳ ծրագրի հետ կապված խնդիրների և վեճերի կառավարումը և լուծումը.
11. ՊՄԳ ծրագրի հաշվետվությունների ստացումը՝ համաձայն ՊՄԳ պայմանագրով նախատեսված կարգի.
12. ՊՄԳ պայմանագրով նախատեսված կարգով ՊՄԳ ծրագրի փուլային արդյունքների ընդունման ապահովումը.
13. ՊՄԳ պայմանագրով նախատեսված կարգով նախագծային փաստաթղթերի, շինարարության և ծրագրի՝ շահագործման ու ծառայությունների մատուցման փուլին անցնելուն պատրաստության վերջնական հաստատման ապահովումը:
14. Հանրային գործընկերն ապահովում է, որ ՊՄԳ ծրագիրը իրականացվի ՊՄԳ պայմանագրի դրույթներին համապատասխան, այդ թվում՝ պահպանվեն ՊՄԳ պայմանագրով սահմանված ռիսկերի բաշխումը և ՊՄԳ պայմանագրում ներառված կատարողական նվազագույն ստանդարտները և բնութագրերը:

## ՇԱՀԱԳՈՐԾՄԱՆ ԵՎ ՊԱՀՊԱՆՄԱՆ ԿԱՌԱՎԱՐՈՒՄԸ ԵՎ ՄՇՏԱԴԻՏԱՐԿՈՒՄԸ

1. Շահագործման և պահպանման ընթացքում ՊՄԳ ծրագրի կառավարման և մշտադիտարկման համար պատասխանատու է հանրային գործընկերը, իսկ ծրագրի ֆինանսական կատարողականի, ուղղակի և պայմանական պարտավորությունների մասով՝ լիազոր մարմինը։ ՊՄԳ ստորաբաժանումը հանրային գործընկերոջը ցուցաբերում է տեխնիկական, մեթոդաբանական և այլ տեսակի աջակցություն։
2. ՊՄԳ ծրագրի շահագործման և պահպանման ընթացքում ծրագրի և ՊՄԳ պայմանագրի մշտադիտարկման գործառույթն իրականացնում է մշտադիտարկող խումբը։
3. Հիմք ընդունելով ՊՄԳ պայմանագրի դրույթները՝ մշտադիտարկող խումբը մշակում է ՊՄԳ պայմանագրի կառավարման ձեռնարկ, որի համաձայն իրականացվում է հանրային գործընկերոջ կողմից ՊՄԳ ծրագրի կառավարումը և մշտադիտարկումը:
4. ՊՄԳ պայմանագրի կառավարման ձեռնարկում պետք է ներառվեն դրույթներ առնվազն հետևյալի մասով.

1) շահագործման և պահպանման և ծառայության մատուցման` ՊՄԳ պայմանագրին և կատարողական նվազագույն ստանդարտներին և բնութագրերին համապատասխանության ապահովում.

2) շահագործման և պահպանման ծախսերի մշտադիտարկում.

3) ակտիվի վիճակի մշտադիտարկում՝ կատարողական նվազագույն ստանդարտներին և բնութագրերին դրա համապատասխանությունն ապահովելու նպատակով.

4) ՊՄԳ պայմանագրին համապատասխան շահագործման և պահպանման ապահովման միջոցների ներկայացում, ինչպես նաև մասնավոր գործընկերոջ անվճարունակության դեպքում ապահովման միջոցների կիրառում.

5) մասնավոր գործընկերոջ կողմից ներկայացվող ՊՄԳ պայմանագրի հաշվետվություններ.

6) ՊՄԳ ծրագրի վերջնական սպառողների կողմից կատարվող վճարումների և հասանելիության վճարների կիրառում և ճշգրտում՝ ըստ ՊՄԳ պայմանագրի պահանջների.

7) հանրային և մասնավոր գործընկերների կողմից ՊՄԳ ծրագրի պահանջարկի մշտադիտարկում.

8) ՊՄԳ պայմանագրում ներառված և մշտադիտարկում կամ կառավարում պահանջող ցանկացած այլ հարց:

1. Հանրային գործընկերը պատրաստում և ՊՄԳ ստորաբաժանում ու լիազոր մարմին է ներկայացնում ՊՄԳ ծրագրի շահագործման և պահպանման վերաբերյալ առնվազն կիսամյակային պարբերականությամբ հաշվետվություններ: Հաշվետվության ձևաչափը և ներկայացման հաճախականությունը յուրաքանչյուր ՊՄԳ ծրագրի համար սահմանվում է ՊՄԳ ծրագրի իրականացման վերաբերյալ որոշմամբ: Ներկայացված հաշվետվությունները վերլուծվում են ՊՄԳ ստորաբաժանման և լիազոր մարմնի կողմից ՊՄԳ ծրագրի հետագա կառավարման և ՊՄԳ պայմանագրով նախատեսված իրավունքներն ու պարտավորությունները իրացնելու նպատակով։
2. Մշտադիտարկող խումբը և լիազոր մարմինը պետք է մշտադիտարկեն ՊՄԳ պայմանագրի հետ կապված այն հանգամանքները, որոնք կարող են հանգեցնել Հայաստանի Հանրապետության կառավարության ստանձնած պայմանական պարտավորությունների ուղիղ պարտավորությունների վերածվելուն: Նշված հանգամանքները ներառում են հետևյալ դեպքերը, սակայն դրանցով չեն սահմանափակվում.
   1. վերջնական սպառողների քանակը կանխատեսվածից ցածր է և պահանջվում է մասնավոր գործընկերոջը տրամադրել ՊՄԳ պայմանագրով սահմանված պետական աջակցությունը.
   2. Հայաստանի Հանրապետության կառավարության կամ Հայաստանի Հանրապետության օրենսդրությամբ նախատեսված այլ պետական մարմնի կողմից ՊՄԳ պայմանագրով նախատեսված սակագնի կամ օգտագործման վճարի բարձրացման հայտը չի հաստատվել.
   3. ՊՄԳ պայմանագրով նախատեսված դեպքերում ՊՄԳ ծրագրից բխող ծախսերի փոփոխություն, երբ հանրային գործընկերոջ պահանջով կատարվում են ծրագրի շրջանակի կամ շինարարական պահանջների փոփոխություններ, որոնց գումարը գերազանցում է ՊՄԳ պայմանագրով սահմանված գումարը.
   4. ծառայությունների մատուցման շրջանակի փոփոխություն, որը հանգեցնում է շահագործման և պահպանման ծախսերի ավելացման, ինչպես նաև հանրային գործընկերոջ կողմից վճարվող հասանելիության վճարների ավելացման.
   5. տվյալ պայմաններում արտակարգ և անկանխատեսելի հանգամանքներ (անհաղթահարելի ուժ):
3. Սույն ընթացակարգի 189-րդ կետով նախատեսված հանգամանքների վերաբերյալ տեղեկությունները դրանց մասին տեղեկանալուց հետո անհապաղ, բայց ոչ ուշ, քան 2 (երկու) աշխատանքային օրվա ընթացքում, հանրային գործընկերը ներկայացնում է լիազոր մարմնին:

## ՊՄԳ ՊԱՅՄԱՆԱԳՐԻ ԴԱԴԱՐՄԱՆ ՄՇՏԱԴԻՏԱՐԿՈՒՄԸ ԵՎ ՊՄԳ ՊԱՅՄԱՆԱԳՐԻ ԴԱԴԱՐՈՒՄԸ

1. ՊՄԳ պայմանագրի դադարման գործընթացի կառավարման և դրա նկատմամբ մշտադիտարկման իրականացման պատասխանատվությունը կրում է հանրային գործընկերը։
2. ՊՄԳ պայմանագրի դադարմանն առնչվող դրույթները, այդ թվում՝ հանրային գործընկերոջ և մասնավոր գործընկերոջ՝ պայմանագրի դադարման հետ կապված պարտավորությունները, սահմանվում են ՊՄԳ պայմանագրով: ՊՄԳ պայմանագրում պետք է ներառվեն առնվազն հետևյալ դրույթները.

1) պայմանագրի դադարման ծրագրումը մեկնարկում է ՊՄԳ պայմանագրի նախատեսված ավարտից մինչև 2 (երկու) տարի առաջ.

2) ՊՄԳ պայմանագրի դադարման պահին ակտիվների փաստացի վիճակը պետք է համապատասխանի ՊՄԳ պայմանագրով սահմանված կատարողական նվազագույն ստանդարտներին և բնութագրերին.

3) ՊՄԳ պայմանագրի դադարման համար սահմանված կատարողական նվազագույն ստանդարտներին և բնութագրերին համապատասխանությունն ապահովելու նպատակով նախատեսվում են ստուգումներ և փորձաքննություններ.

4) այն դեպքերում, երբ ակտիվների փաստացի վիճակը չի համապատասխանում ՊՄԳ պայմանագրի դադարման համար սահմանված կատարողական նվազագույն ստանդարտներին և բնութագրերին, մասնավոր գործընկերը ներկայացնում է դրան համապատասխանեցման ծրագիր.

5) մասնավոր գործընկերոջ կողմից ՊՄԳ պայմանագրով սահմանված իր պարտավորությունների պատշաճ կատարումն ապահովելու նպատակով ՊՄԳ պայմանագրի դադարման համար ապահովման միջոցներ:

1. Սույն գլխի դրույթները կիրառվում են նաև ՊՄԳ պայմանագրի վաղաժամկետ դադարման դեպքերի նկատմամբ:

## ՊՄԳ ԾՐԱԳՐԻ ՓԱՍՏԱՑԻ ԱՐԴՅՈՒՆՔՆԵՐԻ ԳՆԱՀԱՏՈՒՄԸ

1. ՊՄԳ ծրագրի փաստացի արդյունքների գնահատման պատասխանատվությունը կրում է ՊՄԳ ստորաբաժանումը: Այդ նպատակով հանրային գործընկերը ՊՄԳ ստորաբաժանմանը ցուցաբերում է տեխնիկական աջակցություն։
2. ՊՄԳ ծրագրի փաստացի արդյունքների գնահատումն իրականացնելու նպատակով ՊՄԳ ստորաբաժանումը կարող է ներգրավել անհրաժեշտ փորձագետների և մասնագետների:
3. ՊՄԳ պայմանագրի դադարումից հետո ՊՄԳ ստորաբաժանումն իրականացնում է ծրագրի՝ փաստացի արդյունքների վրա հիմնված գնահատում՝ հետևյալ պայմաններին համապատասխան.

1) գնահատումը պատրաստվում է ՊՄԳ պայմանագրի դադարումից հետո 180 օրվա ընթացքում.

2) գնահատվում են ծրագրի կոնկրետ տեսակի հետ կապված ՊՄԳ ձևաչափի արդյունքները.

3) հատկորոշվում են ՊՄԳ ծրագրի կամ գործարքի կառուցվածքի կոնկրետ տեսակի իրականացմանը կամ կառավարմանն առնչվող հնարավոր խնդիրները:

## ՊՄԳ ԾՐԱԳՐԻ ՌԻՍԿԵՐԻ ԲԱՇԽՄԱՆ ՍԿԶԲՈՒՆՔՆԵՐԸ

1. ՊՄԳ ծրագրի ռիսկերը բաժանվում են հետևյալ երեք խմբերի.
2. մասնավոր գործընկերոջ կողմից ստանձնվող ռիսկեր.
3. հանրային գործընկերոջ կողմից ստանձնվող ռիսկեր.
4. համատեղ ստանձնվող ռիսկեր:
5. Ռիսկերի բաշխման հիմնական սկզբունքն է ռիսկերի ստանձնումը այն գործընկերոջ կողմից, որն ունի առավելագույն կարողություններ դրանք պատշաճ կառավարելու համար: Ռիսկերի կառավարման կարողությունների եղանակով դրանք ստանձնող կողմի որոշման բարդության կամ անհնարինության դեպքում կարող է կիրառվել գործընկերների կողմից ռիսկերի համատեղ ստանձնումը:
6. Ուղեցույցները պետք է ներառեն ՊՄԳ ծրագրի ռիսկերի արժեքի որոշման, ռիսկերի բաշխման և ռիսկերի կառավարման կարգի նկատմամբ կիրառելի մեթոդաբանությունը: ՊՄԳ ծրագրի ռիսկերի վերլուծությունը կատարվում է սույն ընթացակարգով սահմանվող նախնական տեխնիկատնտեսական հիմնավորման և տեխնիկատնտեսական ուսումնասիրության ընթացքում՝ հիմք ընդունելով այդ փուլերում հասանելի տեղեկատվությունը: ՊՄԳ ծրագրի ռիսկերի վերլուծության արդյունքներն ամփոփվում են ռիսկերի մատրիցում։

## ՓՈՂԻ ԴԻՄԱՑ ԱՐԺԵՔԻ ԵՎ ՀԱՆՐԱՅԻՆ ՀԱՏՎԱԾԻ ԾԱԽՍԵՐԻ ՀԱՄԵՄԱՏԱԿԱՆ ՎԵՐԼՈՒԾՈՒԹՅՈՒՆՆԵՐԸ

1. Սույն գլուխը սահմանում է հանրային հատվածի ծախսերի համեմատական (այսուհետ` ՀՀԾՀ) վերլուծության միջոցով ՓդԱ-ի գնահատման կարգը։
2. ՊՄԳ ծրագրի ՓդԱ-ի գնահատման պատասխանատվությունը կրում է իրավասու մարմինը։ Այդ նպատակով ՊՄԳ ստորաբաժանումն իրավասու մարմնին ցուցաբերում է տեխնիկական, մեթոդաբանական և այլ տեսակի աջակցություն։
3. ՓդԱ-ի գնահատման նպատակն է ապահովել, որ հանրային ենթակառուցվածքի կամ հանրային ծառայության` ՊՄԳ ձևաչափով մատուցումն ստեղծի հանրության համար ավելի մեծ արժեք, քան նմանատիպ ծրագրի իրականացումը «Գնումների մասին» Հայաստանի Հանրապետության օրենքի շրջանակներում գնում իրականացնելու եղանակով։
4. ՓդԱ-ի գնահատումը վերլուծում է նմանատիպ կամ համադրելի հանրային ենթակառուցվածքը կամ հանրային ծառայությունն ապահովող՝ «Գնումների մասին» Հայաստանի Հանրապետության օրենքով նախատեսված ընթացակարգով իրականացվող լավագույն ծրագրի և ՊՄԳ ծրագրի արժեքների միջև տարբերությունը, ինչպես նաև ՊՄԳ ծրագրի իրականացման ծախսերը։
5. ՓդԱ-ի գնահատականը ներառում է հավանական ՊՄԳ ծրագրի քանակական և որակական բնութագրիչների վերլուծություն։
6. ՓդԱ-ի գնահատումը կատարվում է` հաշվի առնելով ՊՄԳ ծրագրի ռիսկերի մատրիցում ներկայացված ռիսկերի գնահատումը, ռիսկերի արժեքի հաշվարկը և ռիսկերի բաշխման առաջարկված տարբերակը։
7. ՓդԱ-ի նախնական գնահատումը ներառվում է ՊՄԳ ծրագրի նախնական տեխնիկատնտեսական հիմնավորման, իսկ վերջնական գնահատումը` տեխնիկատնտեսական ուսումնասիրության մեջ։
8. ՓդԱ-ի որակական գնահատումը պետք է պատասխանի ՊՄԳ ծրագրի վերաբերյալ հետևյալ հարցերին․
9. արդյո՞ք ծրագրի չափը բավարա՞ր է ՊՄԳ գործարքի գծով կատարվելիք ծախսերը ծածկելու համար.
10. արդյո՞ք հնարավոր է մի քանի ծրագրի միավորում մեկ երկարաժամկետ ծրագրում.
11. արդյո՞ք ծրագիրն առանձնացված է գոյություն ունեցող ծրագրերից կամ ցանցերից, թե՞ ինտեգրված է դրանցում.
12. արդյո՞ք ծրագրի կատարողական պահանջները և ծրագրի արդյունքների սպառումը ծրագրի իրականացման ժամանակահատվածում կայուն են.
13. արդյո՞ք ծրագրի կատարողականը չափելի է.
14. արդյո՞ք ծրագրի հիմքում եղած ոչ ընթացիկ ակտիվի ծառայության ժամկետն ունի առնվազն 20 (քսան) տարի ակնկալվող օգտակար ծառայության ժամկետ.
15. արդյո՞ք ծրագրի հիմքում եղած ոչ ընթացիկ ակտիվի պահպանումը ներառում է էական պահանջներ.
16. արդյո՞ք ծրագրի հիմքում եղած ակտիվների վերանորոգման և վերակառուցման շրջափուլը կանխատեսելի է և կայուն.
17. արդյո՞ք առկա չեն այնպիսի գործոններ, որոնք սահմանափակում են ծրագրի շահագործման և պահպանման փոխանցումը մասնավոր հատվածին.
18. արդյո՞ք ծրագրի նախագծման, կառուցման կամ շահագործման մասով առկա է նորարարության հնարավորություն.
19. արդյո՞ք ծրագիրը պարունակում է մասնավոր գործընկերոջ համար լրացուցիչ եկամուտներ առաջացնելու հնարավորություն:
20. ՓդԱ-ի քանակական գնահատումը հաշվարկում է հանրային հատվածի ծախսերի համեմատականի և ՊՄԳ ձևաչափով ծրագրի իրականացման արժեքների տարբերությունը:
21. ՀՀԾՀ-ի վերլուծության միջոցով համեմատվում են Հայաստանի Հանրապետության օրենսդրությամբ նախատեսված ընդհանուր կարգով պետական գնման միջոցով և ՊՄԳ ձևաչափով ծրագրի իրականացման՝ ռիսկերով ճշգրտված ծախսերը:
22. ՀՀԾՀ-ի վերլուծությունը բաղկացած է հետևյալ բաղադրիչներից`
23. նախնական ՀՀԾՀ հաշվարկ։ Նախնական ՀՀԾՀ-ի հաշվարկով որոշվում է ենթակառուցվածքային ծրագրի գնումների միջոցով իրականացման ամբողջական ծախսը (այսուհետ` ԵԾԳ): Սույն կետով նշված ծախսը հաշվարկվում է հետևյալ մեծությունների գումարով.

ա. ծրագրի ինժեներական գնահատականի կամ համադրելի ծրագրի՝ մասնավոր կապալառուից գնման արդյունքում անցյալում ստացված արժեքների հիման վրա ԵԾԳ գնահատված ընդհանուր արժեք.

բ. հատկորոշված, տեխնիկատնտեսական կամ նախնական տեխնիկատնտեսական ուսումնասիրությունների պատրաստման համար կատարված, սակայն հաշվի չառնված բոլոր ծախսեր․

գ. ծրագրի գնումների և իրականացման ընթացքի ուղղակի վերահսկման և մշտադիտարկման հետ կապված բոլոր ուղղակի ծախսերի գնահատականներ․

դ. ֆինանսավորման ծախսեր, այդ թվում՝ ֆինանսավորման դիմելու հետ կապված վճարները, ֆինանսավորում տրամադրելու պարտավորության ստանձնման վճարները, ծրագրի շինարարության և շահագործման ընթացքում վճարվող տոկոսագումարները:

1. Ռիսկով ճշգրտված ՀՀԾՀ։ Ռիսկով ճշգրտված ՀՀԾՀ-ի հաշվարկման նպատակով սույն կետի 1-ին ենթակետով ստացված ԵԾԳ-ին գումարվում է ծրագրի ռիսկերի արժեքը։
2. ՀՀԾՀ-ի վերլուծության արդյունքներն ամփոփվում են ՓդԱ-ի վերլուծության եզրակացությունում։ ՓդԱ վերլուծության եզրակացությունում արտացոլվում են հետևյալ ցուցանիշները.
3. ՊՄԳ ծրագրի կապիտալ ծախսերը.
4. ՊՄԳ ծրագրի շահագործման ծախսերը և ակնկալվող խնայողությունները, որը ծրագրի կենսապարբերաշրջանի ընթացքում շահագործման և պահպանման ծախսերի զուտ ներկա արժեքն է.
5. ՊՄԳ ծրագրի կողմերի միջև ռիսկերի բաշխումը և այդ ռիսկերի արժեքը.
6. ծրագրի իրականացման ուսումնասիրված տարբերակների միջև ՓդԱ-ը:

## ՊՄԳ ԾՐԱԳՐԵՐԻ ՏՎՅԱԼՆԵՐԻ ԲԱԶԱՅԻ ՍՏԵՂԾՄԱՆ ԵՎ ԿԱՌԱՎԱՐՄԱՆ ԿԱՐԳԸ

1. ՊՄԳ ծրագրերի վերաբերյալ տեղեկատվության թափանցիկության և հաշվետվողականության ապահովման նպատակով՝ ՊՄԳ ստորաբաժանումը ստեղծում և վարում է ՊՄԳ ծրագրերի վերաբերյալ տվյալների բազան, որը ներառում է ՊՄԳ ծրագրի կամ ՊՄԳ ծրագրի նախագծի վերաբերյալ հետևյալ տեղեկությունները.
   1. ծրագրի նույնականացման համարը
   2. ծրագրի անվանումը
   3. իրավասու մարմինը
   4. հանրային գործընկերը
   5. ծրագրի իրականացման ոլորտը
   6. ծրագրի իրականացման վայրը
   7. ծրագրի կարգավիճակը
   8. մասնավոր գործընկերոջ ընտրության հայտարարության ամսաթիվը
   9. հաղթող հայտատուի որոշման ամսաթիվը
   10. պայմանագրի առևտրային կայացման ամսաթիվը․
   11. պայմանագրի ֆինանսական կայացման ամսաթիվը
   12. կառուցապատման աշխատանքների ավարտի ամսաթիվը
   13. շահագործման մեկնարկի ամսաթիվը
   14. պայմանագրի գործողության ժամկետը (տարիներով)
   15. ծրագրով նախատեսված կապիտալ ծախսերի գումարը (Հայաստանի Հանրապետության դրամով)
   16. ՊՄԳ պայմանագրի տեսակը
   17. փաստաթղթերի փաթեթի հղումը․
   18. և սույն ընթացակարգին չհակասող այլ անհրաժեշտ տեղեկություն:
2. ՊՄԳ ծրագրերի տվյալների բազայում ներառվում են այն բոլոր ՊՄԳ ծրագրերի նախագծերը և ՊՄԳ ծրագրերը, որոնց մասնավոր գործընկերոջ ընտրության ընթացակարգի հայտարարությունը հրապարակվել է «Պետություն-մասնավոր գործընկերության մասին» Հայաստանի Հանրապետության օրենքի ուժի մեջ մտնելուց հետո՝ բացառությամբ օրենքով նախատեսված դեպքերի:
3. ՊՄԳ ծրագրերի տվյալների բազայում չեն ներառվում մինչև «Պետություն-մասնավոր գործընկերության մասին» Հայաստանի Հանրապետության օրենքի ուժի մեջ մտնելը կնքված ՊՄԳ պայմանագրերի և հայտարարված մասնավոր գործընկերոջ ընտրության ընթացակարգի վերաբերյալ տեղեկությունները՝ բացառությամբ, եթե մասնավոր գործընկերը համաձայնել է բացահայտել պայմանագրի դրույթները: Եթե մինչև «Պետություն-մասնավոր գործընկերության մասին» Հայաստանի Հանրապետության օրենքի ուժի մեջ մտնելը կնքված ՊՄԳ պայմանագրով կամ հայտարարված մասնավոր գործընկերոջ ընտրության ընթացակարգի ընթացքում մասնավոր գործընկերը համաձայնել է բացահայտել պայմանագրի դրույթները, ապա ՊՄԳ պայմանագրի վերաբերյալ տեղեկությունները ՊՄԳ տվյալների բազայում ներառվում են այն ծավալով, որին համաձայնվել է մասնավոր գործընկերը։
4. Սույն գլխով սահմանված կարգով հանրային գործընկերը ՊՄԳ ստորաբաժանմանն է ներկայացնում իր կողմից ստորագրված յուրաքանչյուր ՊՄԳ պայմանագրի, դրա բոլոր հավելվածների, փոփոխությունների կամ լրացումների պատճենները՝ ՊՄԳ պայմանագրի կամ դրա համապատասխան փոփոխության կամ լրացման ստորագրման պահից հետո 20 (քսան ) օրվա ընթացքում:
5. Իրավասու մարմինը և հանրային գործընկերը ՊՄԳ ստորաբաժանմանն են ներկայացնում ՊՄԳ ծրագրի նախագծի և ՊՄԳ ծրագրի մասին ամփոփ տեղեկատվություն՝ համաձայն սույն ընթացակարգի 212-րդ կետի:

## ՓՈԽԿԱՊԱԿՑՎԱԾ ԱՆՁԻՆՔ

1. Սույն ընթացակարգի իմաստով ֆիզիկական և իրավաբանական անձինք համարվում են փոխկապակցված, եթե տվյալ ֆիզիկական անձը կամ նրա ընտանիքի անդամը հանդիսանում է՝
   1. տվյալ իրավաբանական անձի բաժնեմասնակցությամբ տրամադրվող ձայների 10 (տասը) տոկոսից ավելիին տնօրինող մասնակից.
   2. Հայաստանի Հանրապետության օրենսդրությամբ չարգելված այլ ձևով իրավաբանական անձի որոշումները կանխորոշելու հնարավորություն ունեցող անձ.
   3. տվյալ իրավաբանական անձի խորհրդի նախագահ, խորհրդի նախագահի տեղակալ, խորհրդի անդամ, գործադիր տնօրեն, նրա տեղակալ, գործադիր մարմնի գործառույթներ իրականացնող կոլեգիալ մարմնի նախագահ, անդամ.
   4. իրավաբանական անձի աշխատակից։
2. Սույն ընթացակարգի 13-րդ և 23-րդ կետերով նախատեսված, իսկ սույն ընթացակարգով նախատեսված դեպքերում նաև 22-րդ կետով նախատեսված խմբերի մասնակիցները պետք է ներկայացնեն հայտարարություն` տվյալ ՊՄԳ ծրագրի իրականացման մեջ շահագրգռվածություն ունեցող կազմակերպությանը փոխկապակցվածության բացակայության մասին։

## ՊՄԳ ՈՒՂԵՑՈՒՅՑՆԵՐԸ

1. ՊՄԳ քաղաքականություն մշակող մարմնի կողմից ՊՄԳ ծրագրերի մշակման և իրականացման գործընթացների նկատմամբ կիրառելի ուղեցույցները սահմանվում են համաձայն հետևյալ ժամանակացույցի.

|  |  |
| --- | --- |
| **ՈՒՂԵՑՈՒՅՑԻ ԱՆՎԱՆՈՒՄԸ** | **ԸՆԴՈՒՆՄԱՆ ՎԵՐՋՆԱԺԱՄԿԵՏԸ** |
| ՊՄԳ ծրագրի տնտեսական վերլուծության և սոցիալ-տնտեսական ազդեցության գնահատման ուղեցույց | 01.06.2022թ. |
| 1. ՊՄԳ նախնական տեխնիկատնտեսական հիմնավորման ուղեցույց | 01.06.2022թ. |
| 1. ՊՄԳ ծրագրերի պատրաստման փուլի ուղեցույց, որը ներառում է հետևյալ բաժինները․    * + 1. պահանջարկի վերլուծություն,        2. ֆինանսական վերլուծություն,        3. պետական աջակցության կարիքների գնահատում,        4. ռիսկերի հատկորոշում և կառավարում,        5. փողի դիմաց արժեքի և հանրային հատվածի ծախսերի համեմատական գնահատում,        6. ՊՄԳ պայմանագրի պայմանների մշակում։ | 01.06.2022թ. |
| 1. ՊՄԳ պայմանագրի կառավարման ուղեցույց, որը ներառում է հետևյալ բաժինները․    * + 1. ՊՄԳ պայմանագրի ապահովման միջոցները, դրանց տեսակները և կիրառելիությունը,        2. ՊՄԳ պայմանագրի կառավարման ձեռնարկի մշակում,        3. հանրային գործընկերոջ կողմից ՊՄԳ ծրագրերի վերաբերյալ հաշվետվությունների ներկայացման սկզբունքները և պահանջները,        4. մասնավոր գործընկերոջ կողմից ՊՄԳ ծրագրերի վերաբերյալ հաշվետվությունների ներկայացման սկզբունքները և պահանջները։ | 01.06.2022թ. |
| 1. ՊՄԳ շրջանակներում շուկայի հետ նախնական հաղորդակցման ուղեցույց | 01.06.2022թ. |
| 1. ՊՄԳ շրջանակներում մասնավոր գործընկերոջ ընտրության ընթացակարգի ուղեցույց | 01.06.2022թ. |
| 1. ՊՄԳ ծրագրի՝ փաստացի արդյունքների գնահատման ուղեցույց | 01.06.2022թ. |